‘Twagalenga mu Bikolwa ne mu Mazima’—1 Yokaana 3:18 | Ogw’Okusoma\nBISOME MU Afrikaans Albanian American Sign Language Amharic Amis Angolan Sign Language Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Bolivian Sign Language Boulou Brazilian Sign Language British Sign Language Bulgarian Cakchiquel (Western) Catalan Cebuano Chichewa Chilean Sign Language Chinese (Cantonese) Chinese (Simplified) Chinese (Traditional) Chinese Cantonese (Simplified) Chinese Sign Language Chitonga Chitonga (Malawi) Chitumbuka Chiyao Chol Chuvash Cibemba Cinyanja Colombian Sign Language Croatian Cuban Sign Language Czech Czech Sign Language Dangme Danish Digor Douala Dutch Ecuadorian Sign Language Edo Efik English Estonian Ewe Fijian Filipino Sign Language Finnish Finnish Sign Language Fon French French Sign Language Ga Garifuna Georgian German German Sign Language Greek Greek Sign Language Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hungarian Hungarian Sign Language Ibanag Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangal Kwanyama Latvian Lingala Lithuanian Luganda Lunda Luo Luswayiri Luswayiri (Congo) Luvale Luwalabu Macedonian Malagasy Malawi Sign Language Malay Malayalam Mam Mambwe-Lungu Marathi Maya Mazatec (Huautla) Mbunda Mexican Sign Language Mingrelian Mixe Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguayan Sign Language Persian Peruvian Sign Language Pidgin (Cameroon) Polish Polish Sign Language Ponapean Portuguese Portuguese Sign Language Punjabi Quebec Sign Language Quechua (Ancash) Quechua (Bolivia) Romanian Romanian Sign Language Russian Russian Sign Language Samoan Sango Sepedi Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Spanish Sign Language Sranantongo Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Venezuelan Sign Language Vietnamese Waray-Waray Wolaita Xhosa Yoruba Zande Zapotec (Isthmus) Zimbabwe Sign Language Zulu\n“Tulemenga okwagala mu bigambo oba mu lulimi, wabula mu bikolwa ne mu mazima.”—1 YOK. 3:18.\nENNYIMBA: 106, 100\nOkwagala okusingayo obukulu kwe kuliwa?\n“Okwagala okutaliimu bukuusa” kwe kuliwa?\nTuyinza tutya okukakasa nti okwagala kwaffe kwa nnamaddala?\n1. Okwagala okusingayo obukulu kwe kuliwa, era lwaki kwe kusingayo obukulu? (Laba ekifaananyi waggulu.)\nOKWAGALA okwesigamiziddwa ku misingi (a·gaʹpe) kirabo okuva eri Yakuwa. Yakuwa ye nsibuko y’okwagala okwo. (1 Yok. 4:7) Okwagala okw’ekika ekyo kwe kusingayo obukulu. Wadde ng’okwagala okwo kuzingiramu okwoleka omukwano, okusingira ddala kweyolekera mu kukolera abalala ebirungi nga tolina ky’osuubira kuddizibwa. Okusinziira ku kitabo ekimu, okwagala okuyitibwa a·gaʹpe “kutegeererwa ku bikolwa bye kuleetera omuntu okukola.” Bwe tulagibwa okwagala okwo, tuwulira bulungi era tufuna essanyu.\n2, 3. Yakuwa yalaga atya abantu okwagala okwa nnamaddala?\n2 Yakuwa yalaga abantu okwagala nga tannaba na kutonda Adamu ne Kaawa. Yakolera abantu ensi erabika obulungi, baleme kubeerako bubeezi wabula banyumirwe okugibeerako. Ekyo Yakuwa yakikola ku lwa bulungi bwaffe so si olw’okubaako ky’afunamu. Era yalaga abantu okwagala okwa nnamaddala ng’abawa enkizo ey’okubeera ku nsi emirembe gyonna mu Lusuku lwe yali abategekedde.\n3 Adamu ne Kaawa bwe baajeema, Yakuwa yakola ekintu ekisingayo okwoleka okwagala kwe. Yakola enteekateeka okununula abaana ba Adamu ne Kaawa, nga mukakafu nti abamu ku bo bandiraze nti basiima okwagala kwe. (Lub. 3:15; 1 Yok. 4:10) Mu butuufu, Yakuwa bwe yamala okusuubiza Omulokozi, yakitwala nti ssaddaaka gye yali asuubizza yali ng’emaze okuweebwayo. Era oluvannyuma lw’emyaka nga 4,000, Yakuwa yawaayo Omwana we eyazaalibwa omu yekka okufiirira abantu wadde ng’ekyo kyali kizingiramu okwefiiriza okw’amaanyi. (Yok. 3:16) Nga Yakuwa yatulaga okwagala kungi nnyo!\n4. Kiki ekiraga nti abantu abatatuukiridde basobola okwoleka okwagala okwa nnamaddala?\n4 Tusobola okwoleka okwagala okwa nnamaddala kubanga Katonda yatutonda mu kifaananyi kye. Ekibi kye twasikira kikifuula kizibu gye tuli okwoleka okwagala, naye tekituggyaako busobozi bwa kwoleka kwagala. Abbeeri yakiraga nti yali ayagala Katonda bwe yawaayo ekiweebwayo ekisingayo obulungi. (Lub. 4:3, 4) Nuuwa yakiraga nti yali ayagala bantu banne ng’abuulira okumala emyaka mingi wadde ng’abantu abo baali tebeefiirayo. (2 Peet. 2:5) Ibulayimu yakiraga nti yali ayagala Katonda okusinga bwe yali yeeyagala bwe yakkiriza okuwaayo omwana we Isaaka nga Katonda bwe yali amulagidde. (Yak. 2:21) Okufaananako abaweereza ba Yakuwa abo abeesigwa, naffe tusaanidde okwoleka okwagala ne mu mbeera enzibu.\nOKWAGALA OKWA NNAMADDALA N’OKUTALI KWA NNAMADDALA\n5. Tuyinza tutya okwoleka okwagala okwa nnamaddala?\n5 Bayibuli eraga nti okwagala okwa nnamaddala tekulagibwa “mu bigambo oba mu lulimi, wabula mu bikolwa ne mu mazima.” (1 Yok. 3:18) Ekyo kitegeeza nti tetusobola kwoleka kwagala mu bigambo? Si kye kitegeeza! (1 Bas. 4:18) Kitegeeza nti okwagala kwaffe tekulina kukoma mu bigambo nnaddala singa embeera eba etwetaagisa okubaako kye tukolawo. Ng’ekyokulabirako, mukkiriza munnaffe bw’aba ali mu bwetaavu, tetulina kumusaasira busaasizi wabula tulina okubaako kye tukolawo okumuyamba. (Yak. 2:15, 16) Ate era, okwagala kwe tulina eri Yakuwa n’eri bantu bannaffe kutuleetera obutakoma bukomi ku kusaba Katonda “aweereze abakozi mu mulimu gw’okukungula,” wabula kutuleetera okwenyigira mu bujjuvu mu mulimu gw’okubuulira.—Mat. 9:38.\n6, 7. (a) “Okwagala okutaliimu bukuusa” kwe kuliwa? (b) Abamu ku abo abaayoleka okwagala okutaali kwa nnamaddala be baani?\n6 Omutume Yokaana yagamba nti tulina okwagala “mu bikolwa ne mu mazima.” N’olwekyo, okwagala kwaffe tetukulina “kuba kwa bunnanfuusi,” oba ‘kwa bukuusa.’ (Bar. 12:9; 2 Kol. 6:6) Ekyo kitegeeza nti tetusobola kulaga kwagala kwa nnamala nga twefuula kye tutali, nga tulinga abambadde akakookolo. Okwagala okw’obunnanfuusi tekuba kwagala era tekugasa.\n7 Lowooza ku bamu ku abo abaayoleka okwagala okutaali kwa nnaddala. Mu lusuku Edeni, Sitaani yeefuula ng’eyali ayagaliza Kaawa obulamu obulungi naye ng’ekituufu kiri nti yali yeenoonyeza bibye era yali munnanfuusi. (Lub. 3:4, 5) Akisoferi yakiraga nti okwagala kwe yalina eri Dawudi tekwali kwa nnamaddala. Akisoferi yalya mu Dawudi olukwe bwe yalowooza nti okukola ekyo kyandimuleetedde okubaako bye yeefunira. (2 Sam. 15:31) Ate era ne leero bakyewaggula n’abalala abaleetawo enjawukana mu kibiina bakozesa “ebigambo ebirungi era ebiwaanawaana” nga beefuula ng’abalumirirwa abalala naye ng’ekituufu kiri nti baba beenoonyeza byabwe.—Bar. 16:17, 18.\n8. Bibuuzo ki bye tusaanidde okwebuuza?\n8 Okwagala okw’obunnanfuusi kubi nnyo kubanga kulemesa omuntu okwoleka okwagala ng’okwa Katonda okuzingiramu okwefiiriza. Omuntu ayoleka okwagala okw’obunnanfuusi asobola okubuzaabuza abantu naye tasobola kubuzaabuza Yakuwa. Yesu yagamba nti bannanfuusi bajja ‘kubonerezebwa nnyo.’ (Mat. 24:51) Kya lwatu nti abaweereza ba Yakuwa tebasaanidde kwoleka kwagala kwa bukuusa. Buli omu ku ffe asaanidde okwebuuza, ‘Okwagala kwe njoleka kwa nnamaddala, oba kwa bunnanfuusi? Njoleka okwagala olw’okubaako bye nneenoonyeza?’ Kati ka tulabe ebintu mwenda bye tusobola okukola okwoleka okwagala ‘okutali kwa bunnanfuusi.’\nENGERI GYE TUYINZA OKWOLEKA OKWAGALA “MU BIKOLWA NE MU MAZIMA”\n9. Okwagala okwa nnamaddala kutuleetera kukola ki?\n9 Ba musanyufu okuweereza wadde ng’abalala tebakulaba. Tusaanidde okuba abeetegefu okukolera abalala ebirungi “mu kyama,” bwe kiba nga kisoboka. (Soma Matayo 6:1-4.) Ananiya ne Safira ekyo baalemwa okukikola. Olw’okuba baali baagala abalala babalabe, baaleeta ssente zaabwe mu lujjudde nga beefuula abawaddeyo ekingi ennyo, naye baafiirwa obulamu bwabwe olw’okuba baali bakuusa. (Bik. 5:1-10) Naye okwagala okwa nnamaddala kutuleetera okuba abeetegefu okuweereza bakkiriza bannaffe wadde nga tewali atulaba. Ng’ekyokulabirako, ab’oluganda abayambako Akakiiko Akafuzi mu kutegeka emmere ey’eby’omwoyo tebagenda nga bamanyisa abalala emirimu gye bakola oba okugenda nga babuulira abalala ebitabo bye baba bayambyeko mu kuwandiika.\n10. Tuyinza tutya okukyoleka nti ffe tusooka mu kuwa abalala ekitiibwa?\n10 Mu kuwa abalala ekitiibwa ggwe oba osooka. (Soma Abaruumi 12:10.) Yesu yassaawo ekyokulabirako ekirungi mu kuwa abalala ekitiibwa ng’akola emirimu egyali gitwalibwa okuba egya wansi. (Yok. 13:3-5, 12-15) Kiyinza okutwetaagisa okufuba ennyo okwoleka obwetoowaze obwetaagisa okusobola okuwa abalala ekitiibwa mu ngeri eyo. N’abatume tebaategeererawo makulu g’ekyo Yesu kye yakola okutuusa lwe baamala okufuna omwoyo omutukuvu. (Yok. 13:7) Bwe tuba ab’okuwa abalala ekitiibwa, tetusaanidde kwetwala nti tuli ba kitalo olw’obuyigirize bwaffe, olw’ebintu bye tulina, oba olw’enkizo ze tulina mu kibiina. (Bar. 12:3) Baganda baffe bwe batenderezebwa olw’ekintu kye baba bakoze, mu kifo ky’okubakwatirwa ensaalwa, tusaanidde okusanyukira awamu nabo ne bwe kiba nti twakolera wamu nabo ekintu ekyo, naye ffe ne tutatenderezebwa.\n11. Lwaki tusaanidde okusiima abalala mu bwesimbu?\n11 Siima abalala mu bwesimbu. Tusaanidde okukozesa buli kakisa ke tufuna okusiima abalala kubanga ekyo ‘kizimba.’ (Bef. 4:29) Naye tulina okuba abeesimbu nga tusiima abalala. Bwe tutakola tutyo, tuyinza okwesanga nga tuwaana omuntu naye nga tasaanidde kuwaanibwa oba nga twewala obuvunaanyizibwa bwaffe obw’okumuwabula. (Nge. 29:5) Bwe tusiima omuntu naye ate ne tudda ebbali ne tumwogerako bubi, buba bunnanfuusi. Omutume Pawulo yeewala obunnanfuusi obw’engeri eyo era yassaawo ekyokulabirako ekirungi mu kwoleka okwagala okwa nnamaddala mu ngeri gye yasiimangamu abalala. Ng’ekyokulabirako, yasiima Abakristaayo b’omu Kkolinso olw’ebintu ebimu ebirungi bye baali bakola. (1 Kol. 11:2) Naye bwe baakola ebintu ebitagwana kutenderezebwa, yabawabula mu ngeri ey’ekisa.—1 Kol. 11:20-22.\nEngeri emu gye tulagamu okwagala kwe kubaako kye tuwa baganda baffe abali mu bwetaavu (Laba akatundu 12)\n12. Tuyinza tutya okwoleka okwagala okwa nnamaddala bwe kituuka ku kusembeza abagenyi?\n12 Sembezanga abagenyi. Yakuwa atukubiriza okuba abagabi. (Soma 1 Yokaana 3:17.) Kyokka ekyo tusaanidde okukikola nga tulina ebiruubirirwa ebirungi, nga tetwenoonyeza byaffe. Tusaanidde okwebuuza: ‘Nsembeza mikwano gyange gyokka, abantu abatutumufu, oba abo be nsuubira okunsasula? Oba nfuba n’okusembeza baganda bange be simanyi bulungi oba abo abatalina kya kunsasula?’ (Luk. 14:12-14) Ate watya singa Mukristaayo munnange aba mu bwetaavu olw’okulemererwa okukola enteekateeka ennungi oba singa tanneebaza olw’ebirungi bye mba mmukoledde? Mu mbeera ng’eyo, osaanidde okukolera ku bigambo bino: “Musembezeganyenga awatali kwemulugunya.” (1 Peet. 4:9) Bw’okolera ku magezi ago, ojja kufuna essanyu eriva mu kugaba okuviira ddala ku mutima.—Bik. 20:35.\n13. (a) Ddi lwe kiyinza okuba ekizibu gye tuli okuyamba abanafu? (b) Biki bye tuyinza okukola okuyamba abanafu?\n13 Yamba abanafu. Tusobola okulaga okwagala okwa nnamaddala nga ‘tuyamba abanafu era nga tugumiikiriza bonna.’ (1 Bas. 5:14) Wadde nga bangi ku abo abanafu oluvannyuma banywera mu by’omwoyo, abamu ku bo tuba twetaaga okubagumiikiriza n’okweyongera okubayamba. Kino tuyinza okukikola nga tubasomerayo ekyawandiikibwa ekibazzaamu amaanyi, nga tubuulirako wamu nabo, oba nga tubawuliriza nga baliko kye batugamba. Ate era, mu kifo ky’okudda awo okulowooza nti ono ow’oluganda munafu ate ono munywevu, tusaanidde okukijjukira nti ffenna tulina obunafu era tulina n’ebintu bye tukola obulungi. Omutume Pawulo naye yakiraga nti yalina obunafu. (2 Kol. 12:9, 10) N’olwekyo, ffenna twetaaga bakkiriza bannaffe okutuzzaamu amaanyi.\n14. Biki bye tusaanidde okuba abeetegefu okukola okusobola okuba mu mirembe ne bakkiriza bannaffe?\n14 Noonya emirembe. Tusaanidde okukola kyonna ekisoboka okuba mu mirembe ne baganda baffe, ne bwe tuba nga tuwulira nti tebatutegedde bulungi oba nti batuyisizza bubi. (Soma Abaruumi 12:17, 18.) Okwetonda kisobola okutereeza embeera, naye tusaanidde okwetonda mu bwesimbu. Ng’ekyokulabirako, mu kifo ky’okugamba obugambi nti, “Nsonyiwa,” kiba kirungi okukyoleka nti tukkiriza ensobi yaffe oboolyawo nga tugamba nti, “Nsonyiwa olw’okwogera ebigambo ebikulumizza.” Kikulu nnyo abafumbo okuba mu mirembe. Omwami n’omukyala tebasaanidde kwefuula ng’abaagalana nga bali mu bantu kyokka ng’ate bwe baba bokka buli omu tanyega munne, bakozesa ebigambo ebirumya, oba balwana.\n15. Tuyinza tutya okukiraga nti tusonyiwa abalala mu bwesimbu?\n15 Sonyiwa abalala. Bwe tusonyiwa abalala, tulina okubasonyiyira ddala ne twewala okubasibira ekiruyi. Bwe ‘tugumiikirizagana, era buli omu n’azibiikiriza munne mu kwagala, ne tufuba nnyo okukuuma obumu obw’omwoyo mu mirembe egitugatta,’ tusobola okusonyiwa abo ababa batunyiizizza. (Bef. 4:2, 3) Okusobola okusonyiwa abalala mu bwesimbu, tulina okufuga ebirowoozo byaffe tuleme kusigala nga ‘tubasibidde ekiruyi.’ (1 Kol. 13:4, 5) Okusiba ekiruyi, kyonoona enkolagana yaffe ne baganda baffe era ne Yakuwa. (Mat. 6:14, 15) Ate era tusobola okulaga nti tusonyiwa abalala mu bwesimbu nga tusabira abo ababa batunyiizizza.—Luk. 6:27, 28.\n16. Tusaanidde kutwala tutya enkizo ze tufuna mu kibiina kya Yakuwa?\n16 Ba mwetegefu okwefiiriza. Bwe tuweebwa enkizo mu kibiina kya Yakuwa, tusaanide okugitwala ng’akakisa ke tuba tufunye okulaga abalala okwagala okwa nnamaddala nga ‘tetunoonya bitugasa ffekka, naye nga tunoonya ebigasa abalala.’ (1 Kol. 10:24) Ng’ekyokulabirako, ku nkuŋŋaana zaffe ennene ab’oluganda abaaniriza abagenyi be basooka okutuuka mu kifo awaba wagenda okuba olukuŋŋaana. Mu kifo ky’okukozesa akakisa ako okwefunira n’okufunira ab’omu maka gaabwe ebifo ebisingayo obulungi, bangi ku baganda baffe abo basalawo okutuula mu bifo oboolyawo bye batandyagadde kutuulamu basobole okutuukiriza obuvunaanyizibwa bwabwe. Mu kukola bwe batyo, baganda baffe abo baba balaga okwagala okutaliimu bukuusa, era baba balaga nti tebeefaako bokka. Oyinza otya okubakoppa?\n17. Omukristaayo aba akoze ekibi eky’amaanyi okwagala okwa nnamaddala kumukubiriza kukola ki?\n17 Yatula ebibi byo era obireke. Abakristaayo abamu ababa bakoze ebibi eby’amaanyi bagezaako okubikweka olw’okuba baba batya okuswala oba okunakuwaza abalala. (Nge. 28:13) Naye ekyo si kikolwa kya kwagala kubanga kikosa oyo aba akoze ekibi awamu n’abalala. Kisobola okulemesa omwoyo gwa Katonda omutukuvu okwegazaanya mu kibiina era kisobola okutabangula emirembe gy’ekibiina. (Bef. 4:30) Okwagala okwa nnamaddala kuleetera Abakristaayo ababa bakoze ebibi eby’amaanyi okwogerako n’abakadde mu kibiina, abakadde abo basobole okubayamba.—Yak. 5:14, 15.\n18. Okwagala okwa nnamaddala kukulu kwenkana wa?\n18 Okwagala ye ngeri esingayo obukulu. (1 Kol. 13:13) Kutwawulawo ng’abagoberezi ba Kristo ab’amazima era bwe tukwoleka kiraga nti tukoppa Yakuwa ensibuko y’okwagala. (Bef. 5:1, 2) Pawulo yawandiika nti: ‘Bwe mba sirina kwagala, mba sirina kye ngasa.’ (1 Kol. 13:2) N’olwekyo, ka tweyongere okulaga okwagala si “mu bigambo” byokka, wabula ne “mu bikolwa ne mu mazima.”


Bukedde Online - Kkooti egobye ogw'okubba obululu mu Buwekula South\nWilliam Ndooli Museveni ( wakati) ng’ali ne balooya be Nsamba (ku ddyo) ne Kamusiime.\nKkooti e Mubende egobye omusango ogwaloopebwa Fred Mwesigye eyali akwatidde ekibiina kya NRM bendera ku kifo ky'omubaka wa Buwekula South nga yeemulugunya ku mivuyo egyetobeka mu kolonda okwawangulwa Williams Ndooli Museveni.\nOmulamuzi John Francis Kaggwa ye yagobye omusango Mwesigye mw'abadde yeemulugunyiza ng'okulonda n'okubala obululu bwe kwalimu emivuyo egyamulemesa okuwangula.\nEgimu ku mivuyo gye yawawaabira Ndooli Museveni kwaliko okulemesa abalonzi be 1,081 okulonda, okutiisatiisa b'agenti be kyokka era mu kulonda, obululu bwe bungi bwayonoonebwa ne butabalibwa mu bugenderevu.\nBalooya ba Ndooli okwabadde Abasi Nsamba Matovu, Esther Bahundani ne Bright Kamusiime baategeezezza Omulamuzi nti ennaku omusango kwe gwawawaabirwa zaayitako okusinziira ku nnaku ennya eziweebwa mu Ssemateeka n'amateeka agafuga palamenti nti omuntu yenna abeera n'okwemulugunya ng'okulonda kuwedde alina kukukola mu nnaku nnya Mwesigye ky'atakola.\nBaasabye Omulamuzi okugoberawo omusango guleme kuwulirwa kubanga gwabadde guwozebwa mu bukyamu.\nBaasabye kkooti era ebayambeko okusomesa Mwesigye okumanya obululu obukkirizibwa n'obwo obutakkirizibwa mu kubala obululu.\nMwesigye yasabiddwa okuleeta obujulizi obulimu eggumba ky'ataakoze bwatyo Omulamuzi omusango n'agugoba.\nOmulamuzi Kaggwa yagambye nti kkooti yabadde etudde mu bukyamu okusinziira ku Ssemateeka ng'ate na buli nsonga eyabadde mu ffayiro teyabaddeko bujulizi bumala kulaga buvuyo bwetobeka mu kulonda n'okubala obululu.\nAbantu 130 basunsuddwa okuyingira poliisi e Kannungu\nBenz ezibye Leila Kayondo amaaso n'asaba poliisi eyimbule Mbuga eyamukubye


Bukedde Online - UMEME ekoze ekikwekweto n'eyoola ababba amasannyaze e Kawempe\nEnkuba eyatonnye e Wakiso yalase abatuuze bakaaba\nGavt. tekigikakatako kuyamba bagagga - FDC\nAba UMEME nga sika waya z'amasannyalaza mu ttaka agagambibwa okubeera amabbe\nEKITONGOLE kya umeme kikoze ekikwekweto ne bagwa ku bifo ebikozesebwa ba kamyufu okubba amasanyalaze.\nUmeme ezze ekola ebikwekweto ebyenjawulo mu Kampala n’ekwata abamaduuka amagalagi ssaako n'amayumba g'Abapangisa kyokka ekyennyamiza abantu abakwatibwa olubakwasa poliisi ng'ebata olw'okuba tewali tteeka lisiba muntu asangiddwa mu bubbi bwa'Amasannyalaze ekintu ekiviiriddeko abantu okkubwa amasanyalaze ne bafiirwa obulamu bwabwe.\nEbitundu okuli Bwaise , Mpererwe , Mulago, Kanyanya , Makerere, Kikaaya, Kyebando , Kamwokya n’ebirala birina abavubuka abaagufuula omulimu (bakamyufu) okubba amasanyalaze nga bagagabira ebizimbe eby'enjawulo nga buli muzigo bagusasuza omutwalo gumu okudda wagulu buli mwezi nga gano gayisibwa mu myala wansi , mu mbalaza z’amayumba , mu ttaka , mu nguudo wakati ng’ebiseera ebimu bakamyufu bafuna obutakkaanya singa omu ayingirira bakasitooma bamunne.\nMoureen Namubiru omutuuze w’e Mulago ategeezezza nti ekisinga okubaluma abakozi ba Umeme balina abavubuka be bakolagana nabo mu kubba amasanyalaze era olumala okugasalako tewayita wadde essaawa aba UMEME olugenda nga bagazzaako.\nChristopher Muhwezi omu ku bakulira ebikwekweto by’ababba amasanyalaze ategeezezza nti baakutte mita 10 eza Yaka ng’ezikozesebwa okubba amasanyalaze etaano zaasangiddwa Kawempe mu kisowera , emu baagisanze Kamwokya, esatu zaazuuliddwa Kawempe Ttula ne ndala Mulago .\nAgasseeko nti ebitundu bya kawempe ebisinga bikozesa masanyalaze mabbe , Ekikwekweto kino era kyakutte n’omusajja eyagambye nti wa Umeme ng’ono yasangiddwa wagulu ku muti ng’alina amayumba gazzaako ne bamukwata.\nEggaali y'omukka egenda okusaabaza Bannakampala etuuse\nOkuzzaawo egaali y''omukka; 200 be bagenda okufuna emirimu\nKCCA ekkirizza eggaali y'omukka okukola


NUP yegaanye okulumba Besigye, DP siyakwegatta ku Kisinde kya PFT | Dembe FM 90.4\nNUP yegaanye okulumba Besigye, DP siyakwegatta ku Kisinde kya PFT\nBya Juliet Nalwooga ne Prossy Kisakye,\nEkibiina kye byóbufuzi ekya NUP kisambaze ebigambibwa nti kikubagana ne kisinde kye byobufuzi ekyatongozebwa bannabyabufuzi nga bakulembedwamu eyavuganya kuntebe eyomukulembeze weggwanga enfunda nya, Dr Kiiza Besigye.\nDr Besigye ne banne mu ssabiiti ewedde batongoza ekisinde kya People’s Front for Transition (PFT) naye wabadewo ebigambo ebiyitingana ku mikutu gya social media wakati wa NUP ne kisinde.\nWabula mu kwogerako ne bannamawulire ku yafeesi zabwe e Kamwokya, ssabawandiisi wékibiina Lewis Lubongoya agambye nti ekibiina kyonna ekivaayo ne kigendererwa ekyokugyawo gwayise nnakyemalira bakiwagira\nOno agamba nti endowooza zabwe zandikyukamu naye nga NUP ne PFT balina ekirubirirwa kyekimu.\nMungeri yemu Ekibiina kye byobufuzi ekya Democratic Party kirangiridde nga bwekitali mu kisinde kya People’s Front for Transition (PFT) ekikulemberwa Dr Kizza Besigye.\nMu kwogerako ne banamwulire ku kitebe kye kibiina mu Kampala, omwogezi wa DP, Okoler Opio, agambye nti nga tewanabaawo mukago gwonna aboludda oluvuganya balina okusooka okugonjoola obutakanya bwebalina.\nOno wadde ekyokulabira nti emyaka gyetoloodde nga banabwe bwebali ku ludda oluvuganya bayita aba DP nti bantu ba Museveni ekiraga nti tebasobola kutambulira wamu.\nOpio agamba tebasobola kwegatta ku kisinde kino kuba tebaweereddwa budde bumala okumanya ebigendererwa byakyo ebituufu.


Cbs fm etonedde abasiraamu b’e Luweero ettu lya Iddi – CBS FM\nCbs fm etonedde abasiraamu b’e Luweero ettu lya Iddi\nRadio ya CBS FM ng’eri wamu ne banywanyi baayo abakampuni erunda enkoko eya Capital Chicken okuva e Kamwokya ne Mandera group of companies bawadde abaddu ba Allah okuva mu muzikiti gw’Abagalana e Luweero ettu lya Eid, okubeebaza okuwuliriza, okubeebaza okusiiba n’okubaagaliza Eid ennungi.\nAbaddu ba Allah mu muzikiti gwa Abagalana mu district ye Luweero bawereddwa enkoko, omuceere, sooda, engano, Butto n’ebirala bibayambeko okuyita obulungi mu Eid Elftr.\nAkuliddemu abasiraamu okuva e Luweero Haj Musa Kakande nga ye ssentebe wa Greater Luweero Muslim district, yebazizza nnyo CBS okuwagiranga enteekateeka zobusiraamu nasaba abaddu ba Allah okwogera okuwuliriza CBS nti kubanga yerina program ezizimba ezituukira ddala ku muntu wabulijjo.\nEbimu ku bintu CBS FM byewaddeyo abasiraamu be Luweero\nFrancis Muhwezi okuva mu Capital Chicken agambye nti nga bayita mu CBS basobodde okutuuka ku bukadde nobukadde bw’abantu, era yeyamye okwongera okulangira ku CBS.\nAkulira okutuusa Radio ya Ssaabasajja mu bantu Patriko Mujuuka agambye nti basazeewo okuddiza ku bawuliriza ba CBS FM, okubebaza okuwuliriza nokwebaza abaddu ba Allah okusiiba nabasaba obutava Ku CBS kubanga ebipya bingi ebiyigiriza bikyajja.


SSENGA nafunye ekizibu mu Covid muno. Bulijjo twegatta bulungi ne mukyala wange naye kati tayagala kwegatta. Bwe namubuuzizza yang’ambye nti ndi mutono nnyo simumatiza. Kyokka abadde aleeta bulungi amazzi era nga tetulina buzibu bwonna. Ssenga nkole ki ku nsonga eno kubanga mpulira ntidde. Ekirala mukwano gwange yang’ambye nti alabika alina omusajja omulala. Ssenga nnyamba.\nABAKYALA n'abawala ennaku zino baayiga okunafuya abasajja.\nKati akugamba ekigambo ng'ekyo ekinene n'otya n'otuuka n'okulowooza nti osanga olina ekizibu. Sooka weebuuza nti bulijjo abadde afuna obwagazi kati lwaki bwabuze.\nEkirala abantu bangi COVID baayisizza obubi naddala nga tebamanyidde kubeera wamu era abamu ne batuuka n'okwetamwa.\nKati bwaba tayagala kwegatta ng'agamba nti oli mutono, saagala oggweemu maanyi wabula manya nti walabika waliwo ekimuleetedde okuddamu bwatyo.\nN'ekirala oba oli mutono eyo si nsonga nnene ekisinga obukulu osobola otya okukozesa obutono obwo kubanga toyinza kutandika kunoonya ddagala kubanga abafere wano ewaffe bangi abeerimbika mu kugezza sayizi y'obusajja.\nMunno akugambye nti ayinza okuba ng'alina omusajja omulala, kino kisoboka naye ate kirungi n'osooka kwetegereza embeera awaka. Weetegereze embeera eri awaka naddala nga waliwo ekitategeerekeka bulungi.


Bukedde Online - Okuvuganya mu Premier kwa kunafuya ttiimu y'eggwanga eya Bungereza\nOkuvuganya mu Premier kwa kunafuya ttiimu y'eggwanga eya Bungereza\nBamuyooledde mu batigomya Kyotera\nAdded 20th August 2016\nMu liigi za bakirimaanyi ettaano mu Bulaaya, Premier y’esingamu okuvuganya. Ate sizoni eno kigenda kusukka olw’abatendesi abapya ate nga bayonta ba bikopo abagyegasseeko.\nPep Guardiola ali mu Man City, Jose Mourinho wa ManU, Jurgen Klopp wa Liverpool, Antonio Conte ali mu mitambo gya Chelsea, Mauricio Pochettino wa Spurs, Claudio Ranieri wa Leicester sso nga Arsene Wenger ali mu Arsenal nga bulijjo.\nKu batendesi abo bonna era nga kisuubirwa nti kwe kujja okuva anaawangula ekikopo kya sizoni eno, tekuli munnansi wa Bungereza era tekuli alimirirwa Bungereza ng’eggwanga. Abatendesi bano baatandikiddewo okulaga nti buli omu ayagala okulaga nti wa maanyi mu Premier oluvannyuma lw’okugula abazannyi obuwanana bw’ensimbi okuggumiza ttiimu zaabwe. Mourinho, yaguze Pogba ku bukadde bwa pawundi obusoba mu 100, Henrikh Mkhitaryan ne Eric Baily sso nga Zlatan Ibrahimovic yajjidde ku bwereere.\nGuardiola naye aguze abazannyi ab’amaanyi sso nga ne Conte naye yeenywezezza. Ku ttiimu zonna omusanvu ez’amaanyi mu Premier, tekuli esibidde ku muzannyi Mungereza lukoba mu kampeyini eno.\nMu ManU, Rooney yaggwaamu, Man City okufaananako Chelsea, Liverpool ne Arsenal tezirina bazannyi Bangereza kwe zisibidde wabula bajjuuliriza bujjuuliriza ttiimu mwe bali. Kino kitegeeza nti ku batendesi bonna abayungudde abazannyi ab’amaanyi ate nga baguliddwa buwanana, tewali agenda kuleetamu Bangereza abatalina mupiira olw’okuba alumirirwa okuyamba ttiimu y’eggwanga lyabwe.\nGuardiola yatandikiddewo okusenza Joe Hart ng'ate Bungereza kw’etandikira. Mourinho yalabudde Rooney obuteeyibaala nti alina ennamba mu ttiimu esooka era n’asazaamu eby’okuteesa ku ndagaano ye ate nga ye kapiteeni wa Bungereza. Sisuubira Wenger kufiira ku Walcott obwa Oxlade Chamberlain, Abangereza abayiwayo Arsenal buli mulundi olw’okuba ayagala ttiimu ya Bungereza ebeere ya maanyi.\nBwe guli ku Klopp owa Liverpool gwe nsuubira nti omuteebi Sturridge, amulinamu essuubi ttono ddala ku ttiimu y’eggwanga olw’okulwalalwala n’okuzannyisa ekyejo.\nEkibuuzo kiri nti, mu kuvuganya okweyongedde mu Premier ani akufiirirwamu? Eky’okuddamu kiri nti ttiimu ya Bungereza ey’eggwanga. Mbuusabuusa nti Sam Allardyce anaagamba Mourinho ow’embazuulu atuuze Pogba, olw’okuba Michael Carrick oba Jesse Lingard balina okuzannya.\nKino kigenda kunafuya ttiimu y’eggwanga etuuke okuzannya empaka ez’omuzinzi okuli ez’okusunsulamu abalizannya World Cup ya 2018 e Russia nga njabifu.\nAbangereza kirungi bacacance olwa liigi yaabwe okuba ey’amaanyi naye bakimanye nti ttiimu yaabwe egenda kwongera okunafuwa. flubega@newvision.co.ug 0705173555\nWakayima atangaazizza ku mpapula z'obuyigirize n'amannya ge amatuufu\nAbayizi ababadde badda ku masomero basimattuse akabenje\nMukaaga basimattuse okufiira mu kabenje ku lw'e Masaka\nAkabenje kagudde e Gayaza, abantu batemyemubateme


Bukedde Online - Bassentebe ba LC mu Kampala basabye Gav't ebatwale e Kyankwanzi\nBassentebe ba LC mu Kampala basabye Gav't ebatwale e Kyankwanzi\nAba Buganda Land Board bakonkomalidde e Masaka\nVision Group ewadde abawala abawandukase s...\nBASSENTEBE ba LC mu Kampala basabye Gavumenti okubatwala e Kyankwanzi babangulwe mu byobukulembeze.\nAmina Lukanga akulira ba LC mu Kam- Abantu bye boogera pala ( ku ddyo) ng’abuuza ku RCC wa Kampala Farida Mayanja. Amuddiridde ye Col. Kaka n’omuduumizi wa poliisi mu Kampala, Moses Kafeero.\nAbakulembeze ku bukiiko bw'ebyalo mu munisipaali za Kampala okuli; Nakawa, Makindye, Kawempe, Kampala Central ne Lubaga baakuhhaanidde ku kisaawe kya Old Kampala S.S.S okusala amagezi ku ngeri gye basobola okunyweza ebyokwerinda mu bitundu byabwe.\nOlukiiko luno lwayitiddwa dayirekita wa ISO Col. Frank Kaka Bagyenda, omuduumizi wa poliisi mu Kampala n'emiriraano Moses Kafeero ne RCC wa Kampala Faridah Mayanja.\nAkulira bassentebe mu Kampala, Amina Lukanga yasomye ekiwandiiko mwe baasabidde Gavumenti okubatwala e Kyankwanzi babangulwe mu byobufuzi, okubawa ensako baleke okukemebwa olw'obusente abaagala okubeeyambisa olw'ebigendererwa byabwe bwe babawa n'okuteeka amaanyi mu SACCO yaabwe.\nBaagambye nti, bafuba okunyweza ebyokwerinda naye basasulwa bululu ekibamalamu amaanyi nga bagamba nti Gavumenti ku ssente z'ewa ababaka ba Palamenti ne bakansala abatatuuka wansi mu bantu nabo basaana babeeko omutemwa ogubaweebwa kubanga bakola omulimu munene.\nBagamba nti Gavumenti ebeeyambisizza mu nsonga zaayo omuli okunyweza ebyokwerinda n'okukunga abantu okwenyigira mu nteekateeka zaayo ez'enjawulo wabula bwe kituuka mu byokufuna babaleka bbali.\nAbakulembeze bagamba nti bakooye okukolera ku malusu ng'ate Gavumenti teyinza kuyimirirawo.\nBagamba nti nga Gavumenti bwe yaggyawo ensimbi ebitundu 10 ku buli 100 ze baali bafuna ku batunda ettaka mu bitundu byabwe yalina okubateerawo engeri endala gye balina okufunamu ssente ez'okweyimirizaawo baleme kwenyigira mu bufere olw'obwavu.\nLukanga yasabye Col. Kaka okubakolera enteekateeka okusisinkana Pulezidenti bamunnyonnyole ensonga zaabwe kubanga enfunda nnyingi balekeddwa bbali mu nteekateeka za Gavumenti ez'okwekulaakulanya.\nCol. Kaka mu kubaanukula ku nsonga y'omusaala, yabasabye okubeera abakkakkamu basigale nga bakola awatali kweganya n'ategeeza nti singa banaanyweza ebyokwerinda mu bitundu byabwe, emirimu gijja kutamubula bulungi awatali kutaataaganyizibwa.\nN'agamba nti buli ebyokwerinda bwe binaabeera ebinywevu n'eggwanika ly'eggwanga teriyinza kubulwa nsimbi za kubasasula.\nMu ngeri y'emu Col. Kaka yabawadde amagezi okwekolamu ebibiina by'obwegassi n'agamba nti kyakubayamba okufuna obuyambi okuva mu Gavumenti basobole okweggya mu bwavu nga bwe balinda okuweebwa ensako.\nCol. Kaka era yasinzidde mu lukuhhaana luno n'asaba abakulembeze b'ebyalo mu Kampala okukolagana n'ebitongole ebikuumaddembe nga baloopa abamenyi b'amateeka omuli; abanywi b'enjaga, abakwata abakazi, abakuba abantu obutayimbwa emisana ttuku.\nYabategeezezza ng'abakulembeze bwe batalina kusuulirira buvunaanyizibwa bwabwe kubanga ebyokwerinda bibakwatako butereevu nga tebalina kwesisiggiriza.\nOmuduumira wa poliisi mu Kampala n'emiriraano, Moses Kafeero yeebazizza abakulembeze b'ebyalo olw'okubayambako okulwanyisa obuzzi bw'emisanga n'abasaba obutaddiriza nkolagana eno.\nOmubaka wa Pulezidenti mu Kampala, Hajjat Faridah Mayanja Mpiima yalabudde abakulembeze b'ebyalo, okukomya okussa emikono ku ndagaano ezigula n'okutunda ettaka ly'entobazzi.\nN'abasaba okuzzaawo kkooti z'ebyalo ze yagambye nti zaayambanga okutaawulula enkaayana ku byalo n'okukendeeza emisango egitwalibwa mu kkooti eza waggulu.\nLwaki abaserikale baabadde bakalogana ne Zebra baamwefuulidde?\nMuseveni by'ayogedde ku Ssenyange biwadde ffamire ye essuubi


Balam 7 LCB - Gidyoni ayungula abalwanyi ebikumi - Bible Gateway\nGidyoni ayungula abalwanyi ebikumi bisatu\n7 (A)Awo Gidyoni gwe baakazaako erya Yerubbaali, ne be yali nabo bonna, ne bakeera mu makya, ne basiisira ku luzzi Kalodi; Olusiisira lwa Bamidiyaani lwali mu bukiika obwa kkono mu kiwonvu, kumpi n’olusozi Mole. 2 (B)Mukama Katonda n’agamba Gidyoni nti, “Abalwanyi bo basusse obungi; nze sibaganye kuwangula Abamidiyaani, Abayisirayiri baleme okwennyumiriza nti amaanyi gaabwe ge gabawanguzza. 3 (C)Noolwekyo kaakano genda olangirire eri abalwanyi bo nti, ‘Buli mutiitiizi yenna n’oyo akankana, ave ku lusozi luno Gireyaadi addeyo ewuwe.’ ” Abalwanyi emitwalo ebiri mu enkumi bbiri ne baddayo ewaabwe, ne wasigalawo omutwalo gumu.\n4 (D)Mukama Katonda n’agamba Gidyoni nti, “Era abalwanyi bo bakyasusse obungi, baserengese ku mugga, eyo gye naabayunguliramu abasaanidde okugenda naawe n’abatasaanidde.”\n5 Awo Gidyoni n’aserengesa abalwanyi ku mugga, Mukama Katonda n’amugamba nti, “Buli mulwanyi anaasena amazzi n’engalo ze era n’aganywa ng’embwa mwawule okuva mu abo abanaafukamira ku mugga ne bakubamu emimwa ne banywa. 6 Abo bonna abaasena amazzi n’engalo zaabwe ne baganywa ng’embwa baali ebikumi bisatu, naye abalala bonna baafukamira ku mugga ne bakubamu emimwa okunywa.”\n7 (E)Mukama Katonda n’agamba Gidyoni nti, “Nzija kubanunula era mbawe n’obuwanguzi ku ba Midiyaani nga nkozesa abalwanyi ebikumi ebisatu abaanywedde amazzi ng’embwa, naye abo bonna abasigaddewo bagambe beddireyo ewaabwe.” 8 Awo Gidyoni n’asigaza abalwanyi be ebikumi ebisatu, bali abalala n’abakuŋŋaanyaako emmere n’amakondeere gaabwe, n’abalagira ne beddirayo ewaabwe.\nOlusiisira lw’Abamidiyaani lwamuli kyemmanga mu kiwonvu. 9 (F)Ekiro ekyo Mukama Katonda n’amulagira nti, “Situkiramu olumbe eggye ly’Abamidiyaani mu lusiisira kubanga mbawaddeyo mu mikono gyo. 10 Naye obanga otya okubalumba genda ne Pula omuweerezaawo: 11 era bw’onoowulira bye boogera onoofuna obuvumu okubalumba. Gidyoni n’omuweereza we Pula ne basemberera olusiisira lw’Abamidiyaani.” 12 (G)Abamidiyaani, Abamaleki n’Abamawanga amalala ag’ebuvanjuba abaali mu kiwonvu, mu bungi baali ng’enzige; era n’eŋŋamira zaabwe mu bungi, nga ziri ng’empeke z’omusenyu oguli ku lubalama lw’ennyanja.\n13 Gidyoni aba atuuka bw’ati ku lusiisira n’awulira omukuumi ng’ategeeza munne ekirooto nti, “Naloota nga omugaati gwa sayiri guyiringise, gutomedde eweema ne yevuunika.” 14 Munne n’amuddamu nti, “Ekyo si kirala wabula kitala ky’omusajja Omuyisirayiri Gidyoni mutabani wa Yowaasi. Era oyo Katonda amuwadde obuwanguzi ku ba Midiyaani n’eggye lyaffe lyonna.”\n15 (H)Gidyoni bwe yamala okuwulira ekirooto ekyo n’amakulu gaakyo, n’avuunama n’asinza Mukama Katonda; era n’addayo mu lusiisira lw’Abayisirayiri n’abalagira nti, “Musitukiremu; kubanga Mukama abawadde obuwanguzi ku ggye ly’Abamidiyaani.” 16 (I)Awo Abasajja bali ebikumi ebisatu n’abawulamu ebibinja bisatu, buli omu ku bo n’amukwasa ekkondeere n’ensuwa ng’erimu ekitawuliro.\n17 N’abagamba nti, “Munnekalirize, bwe tunaaba tunaatera okutuuka ku lusiisira buli kye nnaakola nammwe nga mukikola. 18 (J)Nze n’abo benaabeera nabo, bwe tunaafuuwa amakondeere gaffe, nammwe ne mufuuwa agammwe, ne muleekaanira waggulu nti, ‘Ku lwa Mukama Katonda ne ku lwa Gidyoni.’ ”\nAba Midiyaani balinnyibwa ku nfeete\n19 Eyo mu ttumbi nga Abamidiyaani baakajja bakyuse ekibinja ky’abakuumi, Gidyoni n’abalwanyi ekikumi be yali nabo, ne basemberera olusiisira, ne bafuuwa amakondeere, ne baasa n’ensuwa ze baali bakutte. 20 (K)Ebibinja ebirala nabo ne bafuuwa amakondeere, ne baasa ensuwa zaabwe, ne bakwata ebitawuliro mu mikono gyabwe egya kkono, n’amakondeere mu mikono gyabwe egya ddyo, ne bafuuwa nga bwe baleekaanira waggulu nti, “Ekitala kya Mukama Katonda era n’ekya Gidyoni.” 21 (L)Buli mulwanyi n’ayimirira mu kifo kye okwetooloola olusiisira: eggye lyonna ery’Abamidiyaani ne bafubutuka nga bwe baleekaanira waggulu.\n22 (M)Awo amakondeere ebikumi ebisatu bwe gaafuuyibwa, Mukama Katonda n’atabulatabula Abamidiyaani ne battiŋŋana bokka na bokka n’ebitala byabwe era n’eggye lyabwe lyonna ne lifubutulwa okutuukira ddala e Besusitta okwolekera e Zerera, era n’okutuukira ddala Aberumekola okumpi ne Tabbasi. 23 (N)Abalwanyi ba Isirayiri bonna okuva mu kika ekya Nafutaali n’ekya Aseri n’ekya Manase, ne bakoowoolebwa okuwondera Abamidiyaani. 24 (O)Gidyoni n’asindika ababaka okubuna ekitundu kyonna ekya Efulayimu eky’ensozi: babalagire nti, “Muserengete era muwondere Abamidiyaani, mubasooke okwekwata omugga Yoludaani era n’enzizi okutuukira ddala e Besubata.”\nAwo abalwanyi bonna ab’omu kika kya Efulayimu ne bakoowoolwa, ne bawamba omugga Yoludaani n’enzizi zonna okutuukira ddala e Besubata. 25 (P)Ne bawamba Olebu ne Zeebu bombi abalangira ba Midiyaani; Olebu ne bamuttira ku lwazi olumanyiddwa nga “Olwazi lwa Olebu” ne Zeebu ne bamuttira ku ssogolero erimanyiddwa nga “essogolero lya Zeebu”, ne bongera okuwondera Abamidiyaani. Omutwe gwa Olebu n’ogwa Zeebu, Gidyoni ne bagimusanza emitala wa Yoludaani.\n7:1 : a Bal 6:32 b Lub 12:6\n7:2 : Ma 8:17; 2Ko 4:7\n7:3 : Ma 20:8\n7:4 : 1Sa 14:6\n7:7 : 1Sa 14:6\n7:9 : Yos 2:24; 10:8; 11:6\n7:12 : a Bal 8:10 b Bal 6:5 c Yer 49:29 d Yos 11:4\n7:15 : 1Sa 15:31\n7:16 : a Lub 14:15 b 2Sa 18:2\n7:18 : Bal 3:27\n7:20 : nny 14\n7:21 : 2Bk 7:7\n7:22 : a Yos 6:20 b 1Sa 14:20; 2By 20:23 c 1Bk 4:12; 19:16\n7:23 : Bal 6:35\n7:24 : Bal 3:28\n7:25 : a Bal 8:3; Zab 83:11 b Is 10:26 c Bal 8:4


Bukedde Online - Abaasenga ku ttaka ly'ebibira e Ssembabule basattira\nAbaasenga ku ttaka ly'ebibira e Ssembabule basattira\nAbantu abasoba mu 60,000 abali ku byalo 52 mu ggombolola y'e Lwebitakuli mu disitulikiti y'e Ssembabule basobeddwa oluvannyuma lw'ekitongole ekivunaanyizibwa ku bibira ekya National Forestry Authority(NFA), okubalagira okwamuka ettaka kwe babadde okuva mu 1930, nga bagamba nti baalisengako mu bukyamu.\nNewankubadde aba NFA, bagamba nti ettaka eriweza mayiro 59 lyabwe, kyokka Muhammed Kasule ne Lutogoza nabo bagamba nti balirinako obwannannyini era balina n'ebyapa era nga nabo bazze balabula abaliriko okulyamuka mu bwangu.\nEmbeera eno yawalirizza omubaka wa Mawogola South atwala ekitundu kino, Joseph Ssekabiito okuyita minisita omubeezi ow'ensonga z'ettaka Persis Namuganza asisinkane abatuuze bamubuulire ebizibu bye bayitamu.\nNamuganza yeesitudde ng'ali ne minisita ow'obutonde bw'ensi Mary Gorreth Kitutu ne basisinkana abatuuze mu lukiiko olwatudde ku ssomero lya Misenyi Primary School nga nalyo liri mu ttaka lino.\nAbatuuze abaabadde basuubira minisita okubakakasa nga bwe bajja kusigala ku ttaka lino, bwe yatuuse okwogera yabategeezezza ng'ettaka bwe liri ery'ebibira nga lyalekebwawo n'ekigendererwa eky'okukuuma obutonde bw'ensi.\nYabategeezezza nga bwe bagenda okusindika abakugu okuva mu Minisitule beetegereze abantu abali ku ttaka lino era abanaasangibwa nga baasenga munda mu bibira bajja kusengulwa babafunire ettaka eddala mu Ssembabule n'abagumya nti okuva bwe bali abangi abali ku ttaka lino bonna si baakusengulwa.\nEbyayogeddwa minisita byatabudde abatuuze kubanga tebaategedde bagenda kusengulwa n'abajja okusigala ku ttaka lino Steven Ssenyonjo, ssentebe w'eggombolola eno yategeezezza minisita nti abatuuze boolekedde enjala n'obwavu kubanga batya okukolera ku ttaka lino olw'obutamanya kiseera kye bagenda kumala ku ttaka lino. Omubaka wa Pulezidenti Mathias Kintu Musoke yagambye nti ettaka lingi liriko ebyapa ebisoba mu kimu e Ssembabule.\nYennyamidde olw'ebifo okuli entobazzi n'ettaka ly'ebibira okuba nga lyagabibwako ebyapa ate nga vvulugu ono akolebwa ofiisi za Gavumenti n'asaba minisita okulwanyisa ekizibu kino kubanga kye kivuddeko entalo eziri mu kitundu kyabwe.\nSsekabiito yasabye minisita okukkiriza abantu basigale ku ttaka lino kubanga Gavumenti ye yabatongoza n'ebazimbirako amasomero, amalwaliro, ddaamu n'ebintu ebirala ng'okubeefuulira ne babagoba tekiba kya bwenkanya.\nYayongeddeko nti amateeka gakolebwa bantu nga singa gasangibwa nga ganyigiriza gasaana okukyusibwa okugeza ettaka eryatongozebwa okubeera eryebibira nga mu kiseera kino liriko abantu lisaanye okyussibwa Gavumenti efune ebifo ebirala awatali bantu ebitongoze efube okulaba ng'abantu tebasengamu. Minisita Kitutu yagambye nti ‘Forest\nAmagye bagaggye mu bantu omulimu bagukwasizza LDU\nYagoba ababbi mu Kampala


Bukedde Online - Ebbakuli kye ki?\nEbbakuli kye ki?\nBukedde ekyusizza omukutu gwa yintanenti\nAbabbi abakwatibwa temubata\nNdowooza obuuza okukomba ebbakuli. Kano kakodyo ka mukwano, omusajja bwâ€™asalawo okunywegera munne mu bitundu bye ebyâ€™ekyama. Akakodyo kano abaagalana bangi abakanyumirwa naye keetaaga okubeera nga muli bayonjo ate nâ€™okakozesa ku muntu gwe weesiga yekka.\nOlumu kayinza okuleeta koo\nOlumu kayinza okuleeta kookolo wâ€™emimwa oba emimiro. Munno bwâ€™aba akaagala, ngâ€™omwesiga kikole ate naye asaanye akkirize okukikukolaÂ lwe mujja okunyumirwa.\nOlabira ku ki ava mu bwenzi?\nABASAJJA bangi benda bakyala baabwe ne batamanya kye bakoze kyokka mpulira bagamba nti yeÂ omukazi bwâ€™ayenda omusajja amutegeera mangu. Ssenga olabira ku ki omusajja ava okwenda?\nMwana wange, omuntu omwenzi olumu kizibu okumanya nti ava mu bwenzi. Wabula, abamu bakyusa enneeyisa yaabwe. Oli bulijjo bwâ€™aba nga bwâ€™akomawo tatuukira mu kinaabiro oba ngâ€™okunaaba kwa mpaka, lwâ€™avudde mu bwenzi ayinza okutuukira mu kinaabiro.\nAbalala, bwâ€™aba aboggoka bulijjo, kwâ€™olwo abeera mukkakkamu. Naye bino tebimala kulaga muntu ava mu bwenzi. Buli omu yeeyisa bubwe ate abalala tebalina bubonero kwâ€™oyinza kubakwatira.


OKULIMA gumu ku mirimu egisobola okukuyamba okukyusa embeera ssinga weewaayo n’okugukola ng’ogwagala.\nKkampuni ya Vision Group efulumya Bukedde, ekwataganye ne bbanka ya dfcu, ekitebe kya Budaaki mu Uganda ne kkampuni y’ennyonyi eya KLM okunoonya omulimi n’omulunzi asinga mu Uganda omwaka gwa 2017.\nAbanaavuganya mu mpaka zino mujja kutuweereza amannya gaabwe ku omulimiasinga@newvision.co.ug oba 0752628931 tubatuukirire tubawandiikeko buli Mmande.\nPaul Kakande awandiise ku Patrick Baligeya, omulimi w’e Mayuge ng’akulaga bw’afuna obukadde 51 mu Kkooko buli sizoni.\nLino lye limu ku makubo Patrick Baligeya, omulimi wa kkooko era nnannyini ffaamu eyitibwa Bidampola Mixed Farm eri wansi w’ekibiina ky’obwegassi ekya Bidampola Farmer’s Group ku kyalo Buwaaya mu muluka gw’e Buwaiswa mu disitulikiti y’e Mayuge, ly’akutte okubaako ky’afuna mu bulimi.\nYiga ng’alaga ekikolo kya kkooko ekibaze obulungi.\nOkutandika Baligeya annyonnyola:\nFfaamu eno nagitandika emyaka 10 egiyise. Nasooka kulima bikajjo naye bwe natambulako mu misomo egy’enjawulo ne nkwatagana n’abalimi ba Kkooko ab’enjawulo abambalira mu kulima ekirime kino ne kinsanyusa.\nFfaamu nagitandika nnima Kkooko yekka, wabula nga wayise ekiseera nayongerako emiyembe emizungu, emicungwa, emmwaanyi oluvannyuma nayongerako n’okulunda ente, embuzi n’embizzi ezinnyamba ku bigimusa.\nOkukola ssente Ffaamu yange ekola ssente kubanga nnyingiza okuva ku birime eby’enjawulo naddala Kkooko ate ye abala okumalako omwaka.\nBuli enkuba lw’etonnya ng’akuba ekimuli ate era gye yeeyongera okukula gy’ayongera n’okukuwa amakungula amangi.\nSsente endala nziggya mu miyembe, emicungwa, emmwaanyi n’ebisolo bye nnunda okuli n’enjuki.\nObuyiiya Kye nasooka okukola kwe kulaba nga nkamula ensolo zange mu mbeera zonna. Obusa bwe nkozesa zanga ebigimusa era nze sigula bigimusa.\nAte olw’okuba bye nnima bimulisa, okukwasa ebimuli enjuki zikola omulimu munene kye nva nasalawo nazo okutandika okuzirunda nga zibeera mu nnimiro ne nkuba ebinnyonyi bibiri n’ejjinja limu kuba mba nfuna omubisi gw’enjuki ate nga bwe nkola enkwaso z’ebimuli.\nEmicungwa emirongooseemu gy’asimba ku ffaamu ye.\nBwe nkungula Kkooko mwongerako omutindo, mmuyisa mu mitendera esatu okusobola okumutuusa ku ssa kwe mmutundira.\nNga mmaze okumukungula, mwasa ne nzigyamu ensigo, zino nzibikka mu bibookisi okusobola okukaatuuka n’oluvannyuma nga hhenda nzikyusakyusa okumala wiiki olwo mba nsobola okuzaanika.\nMu kuzikaatuusa mba njagala zikole akawoowo ako aka cokoleeti ke baagala mu nsi yonna, ate bwe zikala zaawukana ku nsigo ennungi ku mbi.\nOluvannyuma ng’akaze olwo nga mmutwala mu katale, mu kiseera kino kkiro ya 8,500/-.\nWabula omutindo sikoma kugatta ku Kkooko yekka, naye nnima ne kasooli nga ono naye situnda wa mpeke, wabula nagula ekyuma kye nkozesa okukubamu akawunga ne nkatunda ate nkubira n’abantu abalala ababa baagadde.\nKyokka n’emmwaanyi ze nnima nazo nzikubamu kase, situnda za kibooko kubanga nakyo nakizuula nti tufiirwa, ate bwe mmala okuzikuba nzifunako obukuta ne mbuzza mu nnimiro ne mba nga nsigadde nfunyeeko ekigimusa.\nEnkozesa y’ettaka Ffaamu etudde ku yiika 25, Kkooko ali ku yiika ttaano, emicungwa yiika nnya, emmwaanyi yiika nnya n’emiyembe yiika emu.\nEkitundu ekisigalawo ku ttaka nnimirako mmere ya kulya. Ekimu ku bikulu bye nkozesa ku ffaamu bye bigimusa, ebintu byonna bye nnina mbigimusa kubanga ennaku zino obugimu mu ttaka bwakendeera.\nMu nnimiro ntemamu ebinnya n’obugegere obukwata mukoka ssinga enkuba eba etonnya, kinnyamba kubanga omusana bwe gwaka amazzi mba nagakwatira mu nnimiro ne kibiyamba obutakosebwa nnyo musana.\nKuno nnyongerako n’okusimba emiddo egy’omugaso nga labulabu ne mucuna nga gino ginnyamba okwongera ku bugimu mu ttaka ate n’okunnyambako mu kubikka ettaka ne litaggwaamu mazzi mu mu biseera by’ekyeya.\nKasooli gw’alima ku ffaamu ye amukubira mu kyuma kye.\nNkulembeza Kkooko, buli yiika nsimbamu emiti 400, nga buli gumu ngubalako kkiro ssatu enkalu ekiteeza mu yiika 5 nfunamu kkiro 6,000, bwe ntundira ku 8,500/- nfunamu 51,000,000/- buli mwaka.\nKyokka ku ssente zino obukadde 15 mbuzza mu nnimiro naddala mu kusaawa n’okusalira Kkooko kubanga guno gwe mulimu ogusinga obunene okuggyako ne mu biseera by’okukungula.\nOkukuuma ebiwandiiko Okukuuma ebitabo nkimanyi nti gwe mutima gwa ffaamu kubanga kuno kwe nsinziira okusalawo n’okulaba amagoba ge nkola buli mwaka.\nEra nasalawo ne nfuna n’omukugu mu kubala ebitabo. Nga oggyeeko okubala ebitabo, naye ebika by’emiti gyonna bye tulima tubiwandiika olwo ne tuba nga tusobola okulondoola ebibikwatako.\nEbiwandiiko bye bimu biraga ensaasaanya, ennyigiza n’emisaala gy’abakozi ssaako okumanya amagoba ffaamu g’ekola n’ebitatambudde.\nAkatale Akatale k’ebintu bye tulima weekali okutandikira ddala ku bantu b’awaka kubanga bino bibala byakulya ate omuntu asobola okukiriirawo, kati kitwale nti buli kye balya ezo ssente era ziwandiike omanye nti wandibadde ozitunze oluvannyuma lwa sizoni ojja kulaba ssente mmeka z’olidde omanye akatale ke weewadde.\nKyokka Kkooko alina akatale kanene ku bantu abamutwala ebweru era bamunoonya ekiseera kyonna sifunangako buzibu na kumutunda.\nKyokka ku Kkooko n’emmwaanyi sipapa kubanga bwe mba nga mmaze okumukaza naye akatale nga si kalungi, mutereka ne nnyongerako omutindo.\nFfaamu eyamba abalala\nEkisooka ngaba emirimu kuba ku ffaamu nninako abakozi bataano nga abo tebavaako. Naye ate mu biseera by’okukungula nfuna abakozi aba lejjalejja ne bakola okusinziira ku mirimu egibaawo.\nAbakozi ab’enkalakkalira bafuna omusaala wakati w’emitwalo 15 ku 35 okusinziira ku bukulu bwabwe ku ffaamu.\nFfaamu eyamba abantu ku kitundu kuba bangi bajja ne bayigirako ennima ey’omulembe.\nNjigirizza n’abantu okwerimira Kkooko ne bakoma okumubba nga kati bamwerimira ne basobola okufuna ne ssente.\nOkubaawo kwa ffaamu nga siriiwo Nnina obukakafu nti ffaamu esobola okubeerawo ekiseera kyonna kubanga ffaamu eri ku musingi gwa famire, ne bwe mba siriiwo buli kimu kigenda mu maaso kubanga si nze ffaamu.\nMukyala wange amanyi buli kimu bwe kitambula, kyokka era ayambibwako abaana baffe naddala ku bikwatagana ne ssente kubanga bo bayivu okusinga ffe.\nErinnya lya ffaamu\nOlw’okuba ebitabo byange byebala bulungi, ffaamu erina erinnya erigisobozesa okufuna ensimbi mu bbanka oba ku bibiina byaffe ku kyalo kubanga erina obusobozi obusasula ssente zino.\nNnina ekirowoozo ky’okugaziya ffaamu nga nzimba ekyuma ekisunsula emmwaanyi, okugulayo loole etambuza ebyamaguzi n’ebirala.\nNnina ekirooto ky’okutandika okulunda enkoko n’okwongera okugaziya ettaka ku ffaamu kw’etudde kinsobozese okwongera okulima kooko.\nObulunzi Obulunzi mbukola nga omulimu ogwokubiri okunnyambako ku kukendeeza ku nsaasaanya ku ffaamu yange kubanga ekigendererwa kyange kya kukola magoba. Nunda enjuki era nina emizinga 25.\nNewankubadde nga nfunamu ssente nga ntunda omubisi naye natandika enjuki nga njagala zinnyambeko okukwasa ebimuli by’ebibala byange, kino kinnyamba okuziyiza obulwadde obwandireetedwa enjuki okuva ku ffaamu endala.


Bukedde Online - Museveni kyaddaaki ayogedde ku nsonga ya Kayihura\nMuseveni kyaddaaki ayogedde ku nsonga ya Kayihura\nOmusirikale awatiddwa n'essimu ya Felix Kaweesi...\nPULEZIDENTI Museveni ayogedde ku by’okukwata Gen. Kale Kayihura n’ategeeza nti yali ayitirizza okubeera n’abantu baabulijjo ekyamutuusa n’okwerabira omulimu gwe.\nYasinzidde mu nsisinkano gye yabaddemu n’ababaka ba Palamenti ku ofiisi ya Katikkiro wa Uganda eggulo n’ategeeza nti; “Kayihura yayagala okubeera n’abantu baabulijjo ne yeerabira omulimu gwe”. Kyokka teyalambuludde ku ngeri Kayihura gye yeerabira omulimu gwe n’engeri gye yali ayitirizza okubeera n’abantu baabulijjo. Guno gwe mulundi ogusoose Pulezidenti okwogera ku Kayihura bukya akwatibwa wiiki bbiri emabega nga June 13, 2018.\nBaamuggya ku faamu ye esangibwa e Kasagama mu disitulikiti ye Lyantonde ng’okuva olwo akuumirwa mu nkambi y’amagye e Makindye. Ensisinkano eno ababaka abamu abooludda oluvuganya tebaagyetabyemu era Robert Kyagulanyi Sentamu (Kyaddondo East) yagambye nti yabadde tayinza kubeera mu lukiiko olugaaniddwaamu bannamawulire ng’ensonga ze boogerako si za nkiso.\nAbamu ku babaka abaabadde mu lukiiko baatutegeezezza ebyalubaddemu. Muhammad Nsereko (Kampala Central) yabuuzizza Pulezidenti ky’ayogera ku ddembe lya mubaka munnaabwe Betty Nambooze (Mukono Munisipaali) ali mu ddwaaliro e Kiruddu nga mulwadde, kyokka nga yagaaniddwa okugenda ebweru okufuna obujjanjabi.\nPulezidenti mu kwanukula yagambye nti Nambooze wa mpisa mbi okusinziira ku bigambo bye yayogera. Yalaze nti yabadde akitegeddeko nga bw’agenda okutwalibwa e Buyindi okwongera okujjanjabwa ekintu ky’atalinaako buzibu.\nKyokka olunaakomawo ng’awerennemba n’emisango gye yazza. “Ssebo Pulezidenti emyaka giweze kumpi musanvu nga buli muntu attibwa abakwatibwa babeera Basiraamu.\nBangi balangibwa bwemage ne batulugunyizibwa. Lwaki buli musango oguzzibwa bakwata Basiraamu?” Bwatyo Latif Sebaggala (Kawempe North) era Imaam wa Palamenti bwe yabuuzizza. Mu kwanukula Pulezidenti yawakanyizza ekya Gavumenti okuyigganya Abasiraamu n’agamba nti Abasiraamu baakola kinene okuleeta Gavumenti ya NRM mu buyinza.\nYagambye nti bwe baba bakwata abazza emisango tebasooka kubuuza nti “osoma ddiini ki”, wabula bakwata yeenyigidde mu bikolwa ebimenya amateeka. Ababaka baasabye Pulezidenti okuwaliriza bannannyini bizimbe mu bibuga ebinene okugula kkamera baziteeke ku bizimbe waggulu.\nKyokka kkamera zino zirina okuba nga ziyungiddwa ku kifo kimu ekya Gavumenti nga basobola okulaba buli ekigenda mu maaso. Ababaka abamu ekya kkamera baagambye nti kiyinza obutayamba kuba tezikola mu nzikiza ate ng’ettemu liri buli wantu. Ababaka baasabye Pulezidenti waakiri basisinkanenga emirundi ebiri mu mwaka bongere okubeerako ensonga ze boogera.


Bukedde Online - Hajji Lugobe, eyayawukana ne muwala wa Mutaasa bamututte mu kkooti lwa kulemererwa kusasula obukadde 52 ez'obupangisa\nHajji Lugobe, eyayawukana ne muwala wa Mutaasa bamututte mu kkooti lwa kulemererwa kusasula obukadde 52 ez'obupangisa\nKadaga asabye aba LC okulondoola omutindo...\nOMUSUUBUZI w'e Nakasero, Hajji Fahd Ibrahim Lugobe eyayawukana ne muwala wa mugagga munne Hajji Mutaasa Kafeero ebibye bibi. Anti atwaliddwa mu kkooti lwa kulemererwa kusasula ssente z'obupangisa 52,403,100 (ddoola 14,163) ne 707,800/= nga za bukuumi n'ebirala ku dduuka kw'akolera era baagala ne kkooti eteekewo ekiragiro ekimugobamu.\nLugobe ng'akyali ne muwala wa Mutaasa\nAbaddukanya Sthankuasi Jain Sangh mu kusoberwa oluvannnyuma lwa Lugobe owa Kawusara General hardware e Nakasero okumpi n'akatale okulemererwa okusasula ssente z'obupangisa okuva nga January 2017 okutuusa nga April 2018 nga ziri ddoola 14,163 (mu za Uganda obukadde 52) kuno bagattako ez'obukuumi n'ebirala nga zo ziri 707,800/= kwe kuloopa omusango nnamba CS 346/201.\nMu kkooti Enkulu etawulula enkaayana z'ebyobusuubuzi mu Kampala kyokka ne kisalibwawo gutwalibwa mu kkooti eyeekuusa ku nsonga z'ettaka y'eba eguwulira.\nMu mpaaba y'abawaabi bagamba nti baakola endagaano ne Lugobe okumupangisa edduuka nnamba 2 erisangibwa ku poloti 6 Snaybin Amir Street e Nakasero mu Kampala.\nWabula kati alemeddwa okusasula newankubadde bamubanjizza ssente ezo ekireetedde abawaabi okufiirwa ate nga Lugobe ekyalemeddwa okuva ne mu dduuka lino.\nLugobe yalekawo muwala wa Mutaasa Kafeero, Masitulah Nassali oluvannyuma lw'okufuna obutakkanya era gye buvuddeko yawasa Omucootala Dr. Amina Salim Lugobe era mbu omukolo guno yaguteekamu obukadde 300 nga yapangisa ennyonyi ku ddoola 35,000 nga kuliko n'omusolo (eza Uganda obukadde 110) ne zibatwala e Soroti mu Teso ku mukolo.\nEbirala ku Lugobe....\nPoliisi eyise muwala wa Mutaasa Kafeero ku by'obutakkaanya ne bba\nEyawasizza muwala wa Mutaasa Kafeero addukidde ku poliisi: ‘Mukazi wange abadde anzita’\nHajji Fahd Ibrahim Lugobe


Bukedde Online - Liirino eddwaaliro Babirye gy’ali\nJudith Babirye bwe yagenda mu Amerika gy’ali kati yatuukira wa Muky. Margaret Bukirwa e Boston mu ssaza ly’e Massachusetts.\nWano we yava okugenda mu ddwaaliro ggaggadde erya Mass General Hospital gy’afunira obujjanjabi ng’ava bweru. Eddwaaliro lino likwata ekifo kyakubiri mu ago agasinga okujjanjaba mu Amerika.\nBukirwa muganda wa Nnampala w’ababaka ba NRM mu palamenti Muky. Ruth Nankabirwa.\nWabula wadde wano we yatuukira, ekifo w’ava okugenda mu ddwaaliro kisirikiddwa.\nKyokka ensonda zaategeezezza nti Babirye ebiseera ebisinga mu Amerika abimala mu kusaba n’okutendereza ng’ali ne Munnayuganda Emma Balabyekubo.\nBalabyekubo ye musumba omubeezi mu kkanisa y’abalokole eya Victory esangibwa e Waltham.\nEkkanisa eno ekulirwa Paasita Samuel Kasozi. Era emirundi Babirye gy’abadde agenda mu Amerika abadde asabira mu kkanisa eno era olumu baamutegekera ekivvulu ky’ennyimba z’eddiini. Amaze kati emyezi munaana nga mulwadde okuva mu December 2018.\nSipiika Rebecca Kadaga yategeeza Palamenti nga January 19, 2019 nga Babirye bw’ali omulwadde. Yasooka kujjanjabirwa mu malwaliro ga wano okuli Nakasero kyokka mu April n’agenda mu Amerika.\nObulwadde bwa Babirye yabusirikira n’aleka abantu naddala abalonzi b’e Buikwe mu kuteebereza.\nBakakuyege be baasooka kutegeeza nti yali aweereddwa obutwa nga kimwetaagisa ekiseera okubumunuunamu y’ensonga lwaki yali takyalabika mu konsitityuwensi.\nOluvannyuma amawulire ne gasasaana nti ali lubuto era mu Amerika abaayo babadde bawandiika ku mikutu gya yintaneti nga balaga bw’ali olubuto era ku nkomerero y’omwezi oguwedde baamutegekedde akabaga aka “baby shower” akaabaddeko abantu abatono.\nOmu ku Bannayuganda ababeera e Boston yategeezezza nti yasanga Babirye mu ddwaaliro lya Mass General n’amutegeeza nti mulwadde era asuubira okumala ekiseera mu Amerika ng’ajjanjabibwa.\nBabirye afubye obuteeraga nnyo mu bantu era ne Bannayuganda abali mu Amerika abakulemberwa Kabuye owa People Power bagezezzaako okumusoomooza lwaki agenda okujjanjabirwa mu Amerika ate nga bulijjo awa obubaka ng’alaga nti mu Uganda ebintu biri bulungi.\nEra n’amalwaliro gaffe geeyongedde okuba amalungi nga tekikyetaagisa muntu kugenda bweru kujjanjabibwa.\nOwooluganda lwa Nnaalongo ng’ayaniriza Ssebulime.\nBaasaba okwekalakaasa kubeerewo leero ku Lwokubiri. Wabula we bwazibidde eggulo nga Bukedde tannakakasa oba ng’olukusa lwabadde lubaweereddwa.\nEnsonda endala zaategeezezza nti Babirye okugenda mu Amerika kyaddirira obutakkaanya obwabalukawo ne bba Paul Musoke Ssebulime gwe yayanjula nga June 27, 2018 ku wooteeri ya Las Vegas e Kawuku ku lw’e Gaba.\nPaul Musoke Ssebulime,


Amawulire | Dembe FM 90.4 - Part 3\nAbabaka bagala etteeka ku byóbusika liteekebwe munnimi ennansi\nBya Prossy Kisakye, Abamu ku babaka ba palamenti bagala etteeka erikwata ku byóbusika likyusibwe mu nnimi ennansi bannauganda basobole okulitegeera obulungi. Olunaku lweggulo omukulembeze weggwanga Museveni yatadde omukono ku tteeka erikwata ku byobusika erya Succession Amendment Act eryayisibwa mu palamenti eye 11. Obukulu bwe tteeka […]\nPoliisi yézoobye ne Besigye ngémulemesa okutambuza ebigere\nBya Ndaye Moses ne Rita Kemigisa, Poliisi yezoobye neyali akaulembera ekibiina kya FDC Dr Kiiza Besigye, nemulemesa okutambula okuyingira mu kibuga. Dr Besigye nga mu kiseera kino yakulembera ekisinde kya People’s Front for Transition, asoose kutuuza bannamwulire mu maka g’eKasangati nanyonyola ebisaanye okukolebwa okumalawo akatubagairo […]\nOmusajja yekumyeko omuliro lwa mukazi\nBya Ivan Ssenabulya, Omusajja mu municipaali yé Nansana anyiga biwundu oluvanyuma lwokwekumako omuliro oluvanyuma lwokufuna obutakanya ne yali mukyalawe. bino byabadewo ku poliisi ye Kabulengwa , gyeyabadde ayitibwa ku misango gyókutyoboola eyali mukyalawe. Ali Kakande ow’emyaka 45 yayawukana ne Florence Kidaida, nga berinamu abaana 2 […]\nSsabasajja asiimye okuggalawo olukungana lwa bakyala\nBya Prossy Kisakye, Ssabasajja Kabaka wa Buganda Ronald Muwenda Mutebi II wakuggalawo olukungana lwa bakyala oluvanyuma lwebbanga eddene nga talabikako eri obuganda. Bwabadde ayogerako ne bannamawulire e Bulange Mengo, katikkiro wóbwakakaba buno Charles Pater Mayiga, agambye nti tabamiruka ono owolunaku olumu wakubeerawo ku lwokutaano lwa […]\nAbantu 2 balumiddwa emisota ne bafa\nBya Abubaker Kirunda, Abantu babiri bafudde oluvanyuma lw’emisota okubaluma, mu disitulikiti ye Buyende. Abagenzi bombi babadde batuuze mu tawuni kanso ye Irundu e Buyende nga kuliko Fred Talyaka owemyaka 16 abade ku kyalo Kibugo ne Richard Mugadya owemyaka 25 abadde we Dongi. Kino kikakaisddwa kansala, […]\nOmulamuzi Baguma yagenda okuwulira omusango kundagaano yémmwanyi\nBya Ruth Andearah, Omulamuzi wa kooti enkulu mu Kampala Emmanuel Baguma yawereddwa eddimu okuwuliriza omusango oguwakanya endagaano yemwanyi, eyakolebwa wakati wakati wa gavumenti ne kampuni ya Uganda Vinci Coffee Company Limited. Omulamuzi Baguma ataddewo olunnaku lwanga 24 June 2022 okutandika okuwuliriza omusango guno. Bannamateeka babiri […]\nOmusuubuzi afiiridde mu Loogi\nBya Abubaker Kirunda, Omusubuzi mu tawuni kanso ye Buwenge e Jinja asangiddwa nga yafiridde mu loogi. Omugenzi ye Ali Mugaya abadde wamyaka 60, ngabadde mutuuze mu Kadiba Zone w Buwenge. Ssentebbe wekyalo kino Moses Mukisa agambye nti omusajja ono yavudde mu nnyumba ye, nasalawo okutandika okusula […]\nAbabaka battiddemu kungeri abantu gyebongedde okutabuka emitwe\nBya Benjamin Jumbe, Ababaka ba palamenti balaze okutya kungeri abantu gyebongedde okulwala ebirwadde byobwongo. Alipoota okuva mu minisitule yebyobulamu yalaze nti banna-Uganda obukadde 14 bebalwadde bemitwe ku mitendera egyenjawulo. Tororo omubaka omukyala owa disitulikiti ye nga ye ssentebbe wekibiina ekigatta ababaka abkyala ekya UWOPA Sarah […]\nBannasayansi bakwongezebwa Omusaala okutandika nomwezi ogwo 7\nBya Benjamin Jumbe, Gavumenti evudeyo netegeeza nga bwegenda okwongeza omusaala gwa bannasayansi okutandika nga 1st July 2022. Bino byogeddwa minisita we byamawulire nokulungamya eggwanga Dr Chris Baryomunsi mu kwogerako ne bannamawulire mu Kampala. Ono okuvaayo bwati nga na basomesa basayansi olunaku lweggulo balangiridde akediimo okwetoloola […]\nKkooti eragidde Gavt okwekenenya ekiragiro ekyayimiriza ekibiina kya Chapter four\nBya Ruth Anderah, Omulamuzi wa kooti enkulu Musa Ssekaana alamudde nti kyali kikyamu okuyimiriza ekitongole kya Chapter Four Uganda okukola emirimu, ekiragiro ekyava mu National Bureau for Non-Governmental Organizations ekivunanyizibwa ku mirimu gyebitongole nakyewa. Omulamuzi agambye nti kyali kikyamu kubanga okubayimiriza awataali kuwa bbanaga eggere, […]


Bukedde Online - ‘Okwerumya kwe kuntuusizza wendi’\nEbibuuzo bya basuubuzi; Atereka ssente ennyingi...\nEmyaka 27 egya NRM: Biki ebituukiddwako,...\n“ABAGAGGA abasinga obungi balwadde ba alusa. Weebuuze lwaki? Kiva ku kwerumya enjala nga basonda ssente”, ebyo bye bimu ku bigambo omugagga Paul Lubega bye yayogedde ng’abuuziddwa ku ngeri omuntu gy’alina okukolamu ssente n’azikuuma.\nBya FAHAMI WASSWA\nAyongerako nti, “Abagamba nti obugagga si kusonda balimba, omuntu okufuna ssente ateekedwa okukekkereza waakiri ng’afissa ebitundu 50 ku 100”. Lubega ye nnanyini bizimbe bya Star Shoppers Arcade mu Kikuubo, Ravens Plaza ewa Kiseka ne Ravens Hotel.\nLubega agamba nti, ssente si nzibu okukola era buli muntu ava ewuwe ng’agenze kukola, abamu basoma basobole okufuna ssente wabula obuzibu buli mu kuzikuuma.\nEngeri gy’asobodde okuzikuuma\nNnatandika okukola nga ndi wa myaka 16 nga mpeereza taata mu galagi. Kitange yali makanika wa bugaali era nange gwe mulimu gwe nnasooka okukola.\nYang’ambanga nti, kirungi okutereka ebitundu 60 ku 100 ku ssente omuntu z’afuna bw’aba wa kugaggawala era bwentyo bwe nzize nkola.\nSsente ze nnafunanga mu bwamakanika nnali nsobola okuzirya ne ziggwaawo, naye olw’okuba nnali mmanyi nti nnina okutereka nnafubanga ne nfissa.\nMu 1985, nnali mpezezzaawo ku ssente era nnasalawo okutandika okusuubula. Nnagendanga ne nsuubula ejjoola e Masaka ne nzitunda mu butale bw’omubuulo e Bukomansimbi.\nKu myaka 22 nnali nguze emmotoka yange eyasooka nga nzimbye n’amaka.\nOtandika ddi bizinensi\n1 Tandika n’akatono naye nga kako, kino kikola bulungi ku bantu abakyali abato.\n2 Tobuusa bataasoma maaso, buli muntu lowooza nti alina ky’asobola okukuyamba.\n3 Koppa ku nkola z’abantu abalala.\nOmuntu yeewole ng’amaze kunyweza mulimu gwe. Bw’oba oyagala kwewola 100,000/-, kirungi obeere n’ezizo 200,000/-.\nEnsobi abantu ze bakola kwe kwewola ssente nga zokka z’alina bw’aba ayagala kuzimba kizimbe nga zimala kuzimba sso nga ssente enneewole zirina kuddayo mu bbanka nga kuliko n’amagoba Teweewola ssente kutandika bizinensi, naye weewole kwongera mu bizinensi.\nOmwana ayingizibwa ddi mu bizinensi?\nEbintu bye tukoze bisobola okuvaamu ssente ne zeeyongerako era kati tutandise okutendeka abaana baffe engeri gye tukolamu emirimu.\nEra muwala waffe, Stella Nalubega eyaakamaliriza okusoma e Makerere twamuwadde obwamaneja, ate omulenzi omukulu Frank Sseguya kati nkola naye wadde alina ebibye naye ajja n’annyambako.\nKino kitegeeza nti, omwana bw’aba mu bibiina ebisooka okuva mu pulayimale okutuuka ku S.4 aba akyali muto, bw’atuuka mu S.5 okutuuka mu S.6 aba asoma nnyo taba na budde.\nNaye oluwummula lwa S.6 bwe lutandika aba akuze, mmuwa ssente atandike okukola, era ku yunivasite agenda nga bw’akola, kimuyamba okumala okusoma ng’alina omulimu.\nAbaana tetubawa ssente za kyeyonoonero tubawa ezo zokka ze tulaba nti zisaanidde kuba tebayinza kukuwa ssente n’owangaala nazo.\nOmusolo ogukola otya?\nEmisolo ky’ekintu ekisanyusa, tewali ayagala kugusasula kyokka nga gukakata ku buli muntu ali mu bizinensi n’atali.\nOkugusobola, buli lwe nfuna ssente nkimanyi nti nnina okuggyako omusolo ezisigalawo ze zange. Bw’oba oyagala emirembe olina okukkiriza nti omusolo gyeguli.


Bukedde Online - Aba mmotoka z'empaka babanguddwa\nOwa mmotoka esikira ku mipiira ebiri awere...\nMu kawefube w'okulwanyisa obubenje mu muzannyo, abavuzi n'abakungu ba mmotoka z'empaka babanguddwa ku ngeri y'okubutangira.\nAbamu ku bakungu ba mmotoka z'empaka nga bazikiza emmotoka eyali ekutte omuliro.\nOctober 17-20, Hoima Rally\nNG’ABAVUZI ba mmotoka z’empaka beetegekera okuvuganya mu mpaka eziddirira ezisembayo ku kalenda, nga n’ekibiina ekitwala omuzannyo bwe kirwana okugugobamu obubenje, kiraabu ya UMOSPOC egenda okutegeka empaka z’e Hoima yatikkuddwako omugugu.\nBano baajuniddwa Victoria University, eyabawadde omusomo ku bwereere okubangula abavuzi n’abakungu abalala abali mu muzannyo ku ngeri y’okwetangiramu obubenje.\nOkusinziira ku Jas Mungoma, abavuzi n’abakungu basomeseddwa leero (Lwakutaano). “Omuzannyo gwa mmotoka gwa bulabe. Twetaaga buli omu okubeera omusaale mu kulwanyisa obubenje. Twagala buli mpaka ziggwe nga temuli kabenje era mu kino tulina kusomesa buli ali mu muzannyo,” Mungoma bwe yagambye.\nEmpaka z’e Hoima zaakusalawo kinene ku bagenda okuwanguala engule z’eggwanga esatu; National Rally Championship (NRC), 2Wheel Drive (2WD) ne Clubman Rally Championship (CRC). Yassin Nasser y'akulembedde NRC n’obubonero 355 wabula ng’alina okuvuganyizibwa okw’amaanyi okuva eri Ronald Ssebuguzi (300) ne Arthur Blick (285).\nSamuel Watendwa akulembedde 2WD n’obubonero 50 ng’addiridwa Fred Ssenkumba (47) ne Sadat Negomba (45) ng’asumagira yenna mu z’e Hoima, engule emusubye. Mu ngeri y’emu, n’abali mu CRC bali ku bunkenke kuba Ibrahim Lubega akulembedde alina 27 abamuddiridde Peter Businge ne Rajiv Ruparelia balinao 20 buli omu.


Bukedde Online - Omukugu awabudde ku bubenje mu Uganda\nEngeri ebbula ly'abasomesa gye likosezza...\nMUNNAYUGANDA omukugu mu kunoonyereza ku buzzi bw’emisango ng’asinziira Bungereza, Richard Musaazi agambye nti essaala tezigenda kumalawo kutokomoka kw’obulamu bwa Bannayuganda mu bubenje n’awa gavumenti amagezi okutema empenda ezitegeerekeka okubulwanyisa.\nOkwogera bino kiddiridde minisitule y’ebyetambula mu Uganda okutegeeza nga Bannayuganda ababalirirwa mu 9,500 be baafiira mu bubenje wakati w’omwaka 2015 ne 2017.\nMusaazi yategeezezza engeri gye watali lipooti eva wa Katonda eraga nti obubenje bukoleddwaako, kibi okwesiba ku ssaala zokkka ng’abantu balowooza nti ze zigenda okubumalawo. obubenje.\nYagambye nti ebimu ku bintu ebivaako obubenje mu Uganda bimanyiddwa bulungi nga kuliko ebidduka ebiri mu mbeera embi, baddereeva abavuga nga batamidde n’okuvuga endiima, obukoowu kyokka ng’obusinga buva ku nsobi ezikolebwa baddereeva n’abantu ababubeeramu.\nYategeezezza nti ng’oggyeeko abantu okuyamba, okwekubagiza okubaawo mu kiseera obubenje we bugwiirawo ne poliisi okwogera, tewali kinene kikoleddwa kubulwanyisa.\nYasabye abasabaze okutandika okutabukira baddereeva abavuga mu ngeri eyinza okuteeka obulamu bwabwe mu matigga.\nMusaazi era yategeezezza nti Gavumenti erina okulwanyisa baddereeva ab’ekibogwe abavuga mmotoka olw’obutayita mitendera mituufu nga batendekebwa ne baweebwa pamiti nga tebasaanidde, abantu abavuga mmotoka nga balwadde naddala amaaso n’okukubiriza abatambuza ebigere okuba abegendereza.\nObuzibu obulala buva ku nguudo mbi ezitaliiko bubonero bulagirira bagoba n’ezimu ezijjudde ebinnya.\nYawadde amagezi wabeewo enkyukakyuka mu ntendeka y’aba ddereeva n’engeri pamiti ze zigabibwamu.\nYategeezezza nti wadde abaserikale ba ttulafiki bangi ku nguudo, kino tekiyambye kukendeeza bubenje kuba abasinga essira balissa ku ‘’kulya nguzi’’ mu kifo ky’okukaka baddereeva okutuukiriza amateeka g’ebiduuka.\n‘’Ky’ekiseera omuwendo gw’abaserikale abali ku nguudo gulage omugaso gwabwe ng’obubenje era n’abakozesa enguudo ng’abatambuza ebigere,abavuga obugaali n’abalala bavunaanibwe olw’ebikolwa ebivaako obubenje.\nEyatomeddwa emmotoka ya Lumumba n'afiirawo azuuse: Muwala wa munnamagye eyafiira e Somalia


Bukedde Online - Ekitongole ekiramuzi kiwagidde Kadaga ku kiragiro kya Kavuma\nEkitongole ekiramuzi kiwagidde Kadaga ku kiragiro kya Kavuma\nSitetimenti Kirya gye yaleka akoze etadde Kamoga mu kattu\nFamire 2 zirumirizza Muhakanizi okwezza et...\nAdded 13th January 2017\nEKITONGOLE ekiramuzi kitegeezezza nti engeri yokka ekiragiro ky’Omulamuzi Steven Kavuma gye kisobola okusazibwamu, ye Ssaabawolereza wa Gavumenti okussaayo okujulira mu kkooti.\nOmuwandiisi omukulu ow’ekitongole ekiramuzi, Paul Gadenya yawabudde nti, okuva Omulamuzi Kavuma lwe yafulumizza ekiragiro ng’ali yekka, kati Ssaabawolereza wa Gavumenti alina okujulira eri abalamuzi basatu aba kkooti ejulirwamu okuggyawo ekiragiro kya Kavuma.\nBino biddiridde Sipiika wa Palamenti okulagira Ssaabawolereza wa Gavumenti okugenda mu kkooti esazeemu ekiragiro ky’Omulamuzi kye yayisizza ku Mmande akawungeezi ng’agaana Palamenti okwogera ku buwumbi omukaaga abakungu ba Gavumenti 42 ze beegabanya.\nKadaga yagambye nti Palamenti tegenda kuddamu kutuula kuteesa ku nsonga yonna okuggyako ng’ekiragiro kya Kavuma, Kadaga kye yayise ekiragiro 'eky’ekisiru' kisaziddwaamu.\nGidenya yasiimye Palamenti olw’engeri gye yakuttemu ensonga naddala ku ky’okuyita mu kkubo ery’okusaba Ssaabawolereza wa Gavumenti okugenda mu kkooti eggyewo ekiragiro n’agamba nti singa Ssaabawolereza anaaba tamatidde na nsalawo ey’abalamuzi ba kkooti ejulirwamu, asobole okweyongera mu kkooti ey’oku Ntikko.\nEkibiina omwegattira bannamateeka mu Uganda ekya Uganda Law Society kivumiridde Omulamuzi Kavuma olw’okuyisa ekiragiro kye baagambye nti kigendereddwaamu okulemesa Palamenti okukola emirimu gyayo.\nPulezidenti wa ULC Francis Gimara, mu kiwandiiko kye yafulumizza yagambye beeteefuteefu okwegatta ku musango ogw’okusaba kkooti okusazzaamu ekiragiro kya Kavuma.\nAte bannamateeka Alex Chandia n’omusajja Eric Sabiiti eyaddukidde mu kkooti okusaba Omulamuzi Kavuma okuyisa ekiragiro yagenze mu Palamenti ne yeetonda olw’embeera eyaguddewo mu ggwanga oluvannyuma lw’ekiragiro kya Kavuma.\nFDC okukyukyusa ab'oludda oluvuganya yeekengedde Mugisha Muntu\nMuseveni atenderezza ssenga wa Kabaka\nTetujja kuva ku kuzimba Masiro - Abalangira


Bukedde Online - OKUTTA KIRUMIRA: Basonze olunwe ku ba Flying Squad 4\nOKUTTA KIRUMIRA: Basonze olunwe ku ba Flying Squad 4\nGavt. yaakugula ekyuma ekirondoola aba beetingi...\nSsemaka asobezza ku kiggala atanneetuuka...\nAMAGYE geekenneenyezza obujulizi ku kutemula Kirumira ne bagattako ne bye bakung'aanyizza mu bantu abaasoose okukwatibwa ne basibira ku basajja bana abakolera mu Flying Squad abagambibwa nti, balina akakwate ku butemu buno.\nAbaasoose okukwatibwa kuliko; Deus Bamwesigye owa Flying Squad akolera ku CPS era ng’ono baamukutte n’omuserikale omulala akolera ku poliisi ya Kampalamukadde ayitibwa Ismael Ssenono.\nWadde abo baakwatiddwa, kyokka kigambibwa nti abaatadde olukwe mu nkola balala era asinze okusongebwamu olunwe ye muserikale wa Flying Squad abadde yaakayimbulwa okuva mu kkomera e Luzira.\nOno mu kumutwala e Luzira kigambibwa nti Mohammed Kirumira yakola kinene kubanga yamuwaako obujulizi obulaga nti y’omu ku bali mu kibinja ekitta abantu mu Kampala nga kikozesa emmundu era bwe bumu ku bujulizi amagye bwe geesigamako okumukwata.\nObujulizi Kirumira bwe yawa ku musajja ono bwalaga nti alina ekibinja ky’akola nakyo era nti enkiiko z’okutta abantu n’okubanyagulula nti bazituuza mu nnyumba emu eri mu kikomera e Nansana – Gganda mu Wakiso.\nObujulizi era bwalaga nti yali akolagana n’akabinja k’ababbi aboomutawaana akaali kakolera munda mu kibiina kya Boda Boda 2010.\nKirumira yali takwatagana na Boda Boda 2010 era bwe baakwata akabinja ako wamu n’omuyima waako Abdallah Kitatta, Kirumira yalaga obumalirivu bwe yeewaayo okuwa obujulizi ku Kitatta n’akabinja kano ke yayogerako ng’akaali kakola ebikolobero ebisusse.\nOmusajja ono gwe boogerako nti y’omu ku baakubye amasasi agambibwa okuba nga yali mukuumi w’omu ku boofiisa ba poliisi abaggalirwa amagye ku misango gy’okuwamba Abanyarwanda ne babazza e Rwanda mu ngeri emenya amateeka.\nLwe yaggulawo omusango ku poliisi e Lungujja mu February w’omwaka guno, yagamba nti waaliwo abaali bamulondoola era n’ategeeza nti omu ku baali bamulondoola yali akwatiddwa naye nga yeeraliikirira nti Kirumira yali agenda kumuwaako obujulizi kubanga yalina fayiro nnyingi ez’ettemu okuviira ddala mu RRU mwe yasooka okukolera nga tennafuulibwa Flying Squad.\nKirumira yategeeza Bukedde nti kw'olwo abaali bamulondoola yabatega akakodye n’akwata mmotoka ye n’agiwa abantu abalala abaagivuze olwo abamulondoola ne balowooza nti y’alimu ne bagigoberera.\nOmusango yaguggulawo ku fayiro SD REF: 43/28/02/2018 ku poliisi e Lungujja mu Kampala, wabula tegwagobererwa bulungi era teri yakwatibwa kw’abo be yali alumiriza.\nSiteetimenti gye yakola ku piliisi yategeeza nti abaali bamulondoola baali mu kibinja ky’abamu ku baserikale abaakwatibwa amagye n’abamu ku baali bakulira Boda Boda 2010 kubanga baali balowooza nti ayinza okuwaayo obujulizi obubaluma mu misango egibavunaanibwa.\nKirumira yali akyogera lwatu nti yali mwetegefu ddala bulungi okulumiriza Kitatta n’aba Boda Boda 2010 era amawulire gano Bukedde yagafulumyako nga January 31, 2018.\nAb’amagye mu CMI abanoonyereza ku basse Kirumira baagala okuzuula akakwate akaliwo ku bujulizi Kirumira bw’abadde alina ku musajja ono ayogerwako era nga kiteeberezebwa nti ye yakoze ‘misoni’ emutta ng’ayayambiddwaako aba Flying Squad abalala babiri abakyanoonyerezebwako.\nWaliwo abantu abalala abaakwatiddwa ku by’okutemula Kirumira era nga kuno kuliko ne Ahmed Kamad Ssebuufu Omutabbuliki ku Muzikiti gw’e Nakasero era ono baamuggye mu makaage e Mutundwe; wabula abooluganda lwe baalaajanye nti ono bamulanga bwemage.\nWaliwo n’abasajja abalala babiri abaakwatiddwa e Bulenga era omu baamusanze ne piisito mu mmotoka ate omulala yali mu maka ga Kirumira naye bwe baatandika okumukaza ayogere ebimukwatako, n’agezaako okudduka ne bamugoba ne bamukwata.\nAbamu ku baakwatiddwa baabasibidde Mbuya ku kitebe kya CMI kyokka bakyayigga abalala naddala omusajja ayogerwako abadde yaakava e Luzira.\nAfande Kirumira Muhammad\nAfande Kirumira alumirizza Kitatta okutulugunya aba bodaboda


Bukedde Online - Engeri Winnie Kiiza gye yeekengedde Amuriat n'amutega obulippo\nNze ndi munnamateeka temunzannyisa - Mubarak Munyagwa\nFDC okukyukyusa ab'oludda oluvuganya yeeke...\nEnsonda ku kitebe kya FDC e Najjanankumbi zaategeezezza nti Amuriat Oboi okukola enkyukakyuka yamaze kufuna bukakafu nti Muntu atuuse wala mu nteekateeka ez’okutandika ekibiina ekipya nga yeetegekera akalulu k’Obwapulezidenti mu 2021 era emmundu ye emmenya ebadde Winnie Kiiza.\nKiiza abadde akulira oludda oluvuganya era ofiisi erina bajeti ya buwumbi mukaaga (6bn) buli mwaka ng’abenkambi ya Besigye balumiriza nti ssente ezitambuza ebintu bya muntu zonna ziva mu ofiisi ya Kiiza.\nAb’enkambi ya Besigye bagamba nti okuggya Kiiza mu ofiisi okugikwasa Betty Aol Ochan kigenda kuyambako okusala ku Muntu ssente z’abadde akozesa mu kutambula eggwanga.\nWabula ensonda mu Palamenti zaategeezezza nti Wiini Kiiza yali yamanya ku ky’okumuggya mu ofiisi n’akola nteekateeka ey’okulemesa omuntu yenna anaamuddira mu bigere okubaako ky’akyusakyusa mu by’ensimbi n’abakozi.\nEbimu bintu Kiiza bye yakola kwe kuddira abakozi ab’ofiisi y’akulira oludda oluvuganya nga bonna baali baalondebwa Muntu, okubafuula abakozi ba gavumenti ne baweebwa Kontulakiti za myaka etaano nga ziggwaako mu 2021.\nAbamu ku bakozi abo ye; Meshach Nuwabine ng’ono y’avunaanyizibwa ku bajeti y’akulira oludda oluvuganya era ono Ochan tamulinaako buyinza.\nAbakozi abalala ye Rajab Kaya Sema (akulira FDC mu Buganda), Salim Katumba (akulira abavubuka) ba FDC e Kawempe n’abalala era bonna bawagizi ba Muntu, kyokka Ochan tayinza kubakwatako kubanga balina kontulakiti okutuuka 2021.\nEmbeera eraga nti Amuriat ne ttiimu ye empya mu palamenti ekyali mu kattu kubanga ababaka ba FDC abasinga obungi bakyaali abawagizi ba Muntu era balina obusobozi okusibira obukulembeze bwe (Amuriat) ekikookolo naddala ku kya ssente eza buli mwezi ze basoloozebwako okugiwa emirimu egy’ekibiina nga bangi bagamba nti tebagenda kuddamu kuziwaayo.\nOmusolo ku WhatsApp gutandise\nKato Lubwama alumirizza Besigye ne Semujju okumulwanyisa: 'Baagala kunzigya mu Palamenti'\nNsereko ne Oulanyah ani amegga leero?


Bukedde Online - Omuyizi wa MUBS aleese 'Champion Bea''\nOkulonda ssentebe e Kayunga kukeereye, eyeesimbyewo akedde mu...\nNeilah Asiimwe n'omuvubuka gwe yabadde naye mu vidiyo.\nMwana muwala Neliah Kansiime eyakamaliriza emisomo gye ku yunivasite ya MUBS e Nakawa wadde y'omu ku bakoseddwa omuggalo gwa ssennyiga omukambwe, agaanyi okulera engalo.\nNeilah mu laavu n'omuntu we.\nAkwataganye ne NYK Promotions n'asalawo okuyita mu kuyimba okusomesa Bannayuganda n'okubawa essanyu. W'osomera bino ng'aleese oluyimba lwatuumye ‘'Champion Bea'' ng'awaana omulenzi we. Agamba nti omulenzi we ono bw'abulawo akaaba n'abulwa n'emirembe kubanga buli kiseera gwalowoozaako.\nAmusabye nti bw'aba yeefudde atamuliiko tanyiiga akyali wuwe era tagezaako okumukyawa kubanga agezezzaako okufuna engeri gyabivaamu naye alemeddwa. Yategeezezza nti omukwano gw'alina tegukola magezi nga ggaayi ono taliiwo.\nNeilah ne ggaayi we nga beewaamu.\nOluyimba luno ‘'Champion Bea'' alugasse ku ‘'Akalulu'' lwe yasooka okukuba ng'adda mu luyimba lwa Jose Chameleone ‘Dunia etumaliramu bwereere.' Alwongeddemu ebirungo ng'akubiriza abantu akalulu obutabamalaamu kubanga kanyuma waliwo emirembe. Akubiriza abalonzi nti bwe kaba kalulu basituke bagende balonde nga tebeesosola mu langi, amawanga n'okwewalana ng'ate tewali atulugunya munne wadde okukuba abantu kibooko n'amasasi.\nNeilah Asiimwe mu vidiyo ye 'Champion Bea'.\nAgamba nti omukka tussa gwa bwereere ate n'eno Duniya tugivaamu bwereere era etumaliramu bwereere bw'atyo n'awa abalonzi ne be balonda okuwang'ana ekitiibwa n'okukuuma emirembe. Yategeezezza nti buli muntu alina gwawagira tewali nsonga lwaki omukaka okuwagira by'atayagala.\nNeliah abeera Kibuli ne bakadde be ng'okuyimba yakutandikira ku Buganda Road Primary School gye yava okwegatta ku Nile High School e Mukono. Yayimbako ne Sheebah Karungi wamu ne Bebe Cool ng'agatta amaloboozi mu nnyimba zaabwe.\n'Laba essanyu ly'okufuna ensolo'\nOmuliro gusaanyizzaawo emmaali y'omusuubuzi\nOkukuza olunaku lw'abakozi: Museveni alabudde abazannyira ku basuubuzi ne bannamakolero\nAb'e Kayunga tebajjumbidde ...


Katikkiro wa Buganda yakiikiriddwa eyawummula Joseph Mulwanyammuli Ssemwogerere eyaliwo nga Bukedde atandika era yakubiddwa nnyo enduulu ng’anyumya olugendo lwa Bukedde lwe yayise olupapula lwa Buganda, olupapula lwa Mmengo era olupapula lwa Ssaabasajja.\nWe yayogeredde nga Minisita wa Kampala, Beti Kamya yaakamala okwogera ku lupapula luno naye mwe yamala ekiseera ng’awandiika.\nN’agamba: Bukedde bw’okola ekirungi akiraga ate bw’okola ekibi nakyo akiraga. Bukedde tawalana alaga kikoleddwa.\n“Olumu nasamwassamwa n’ebigambo, Bukedde n’anzigalawo obutalabikirako wantu wonna. Abantu ne balowooza nti sikyali mu nsi okutuusa lwe nasituka ne neetonda. Kyokka Bukedde y’omu mu 2006 nga ndi mubaka wa palamenti yannonda ne New Vision ng’omubaka asinze okuweereza abantu”, bwe yategeezezza abantu abangi ku mukolo ogwabadde ku kitebe kya Vision Group efulumya Bukedde eggulo.\nOmukolo gwe gumu Bukedde Ttivvi yajaguzza emyaka 10 ate Bukedde Fa-Ma Embuutikizi n’ejaguza emyaka 11.\nEntikko y’omukolo kwabadde kusala obwaguuga bwa keeki eyakoleddwa ng’efaanana empapula z’amawulire.\nOmulabirizi wa Central Buganda eyawummula Dr. George Sinabulya, Mulwanyammuli, abakulira Vision Group okuli omumyuka wa Managing Director Gervase Ndyanabo n’omukungaanya ow’oku ntikko Barbara Kaija baasaze keeki n’egabulwa.\nOmukolo gwatandise n’ebivuga by’ekinnansi n’amazina ebyakoleddwa Dance & Beats ate okusaba nga kutandise olwo aba Golden Gate Choir nabo abanaatera okujaguza emyaka 50 ne bayimba ennyimba ezitendereza omutonzi.\nAba Kibuye Echoes Choir be baayimbye mu kusaba nga bakira batabula ennyimba z’omu bitabo n’enjiiye.\nEntikko y’essanyu yatuukiddwaako abayizi ba Buddo SS bwe bazze ku siteegi okuyimba oluyimba lwa Bukedde okuweza emyaka 25. Baalombozze ebigambo ebiggyayo ebibaddewo mu myaka egyo wakati mu mazina ate ne boogera n’emboozi ez’amaanyiezibeera mu Bukedde buli lunaku n’ebiweerezebwa ku Bukedde Fa-Ma ne ku Ttivvi wakati mu bantu bakira abasaakaanya.\nOluyimba luno lwawandiikiddwa Paul Ssaaka ne lutendekebwa Moses Muwanguzi. Eyali Pulezidenti wa FuFA Dr. Lawrence Mulindwa, Minisita w’e Mmengo ow’Ebyemizannyo Henry Sekabembe, Ssentebe wa LC5 e Wakiso Matiya Bwanika, Omubaka Emmanuel Ssempala, Pulezidenti wa Mother’s Union e Namirembe Josephine Kasaato, Dr. Sarah Nkonge, abakulira obutale n’aba takisi bonna baabaddewo ku mukolo guno.\nLoodimeeya wa Kampala, Erias Lukwago yalese emirimu gy’okulayiza enkiiko z’ebyettaka mu buli munisipaali n’asooka ajja okujagulizaako Bukedde n’asiima nnyo ebiwandiikibwa\nnaddala emiko gya ‘Ono ye Kampala’ n’Ebyemizannyo ebiggyayo ettutumu lya ttiimu ya KCCA. Dr. Sinabulya eyabadde ne mukyala we Edith yasiimye Bukedde olw’amawulire agakubiriza abantu okukola, okwanika mu lupapula ne ku ttivvi ebintu ebikyamu ate n’okuyigiriza ebyobulimi, eddagala erijjanjaba n’ebirala.\nAbakozi yabakuutidde okubeera abeesigwa ate abavumu. Yayogedde ku bakozi n’anokolayo abaweereza naddala ku Ttivvi nga Siraje Kizito ne Dorah Naamala abaweereza “Ekyenkya”, Innocent Tegusulwa owa “Toli Mwavu” gwe yagambye nti asomesezza eggwanga n’akatagga.\nOkusaba kwakulembeddwa Rev. Abraham Lubega Kisakye akulira okusomesa abaawule mu bulabirizi bw’e Namirembe.\nAbantu abenjawulo baasabye okuli Samuel Kasirye eyasabidde eggwanga, Barbara Kaija yasabidde Vision Group, Augustine Tamale eyasabidde amaka, Josephine Kasaato n’asabira ekkanisa ate omubuulizi Lasto Mukiibi n’asabira abantu bonna.\nNdyanabo yagambye nti emikutu gya Bukedde gyonna ng’ogigasse gye gisinga amaanyi wonna mu ggwanga.\nN’asiima nnyo abakozi ba Bukedde okuva ku mukuhhaanya eyasooka, Maurice Sekawunguolw’okwagala omulimu n’awa ekyokulabirako nti ku mbaga ya Kabaka mu 1999 baasalawo okusula ku mulimu nga bakola basobole okufulumya amawulire ga Beene.\nMulwanyammuli Ssemwogerere yasiimye Bukedde n’agattako nti Robert Kabushenga akulira Vision Group naye akoze bulungi Obuganda ne Uganda.\n“Wadde ng’erinnya lya Kabushenga liva ku ludda lulala kyokka ebiva e Mmengo tabisudde bbali mu katabo ka Bukedde. Ntambudde ne Bukedde okuva nga naakafuna obwa Katikkiro mu 1993 era ne nkwasibwa Ddamula mu 1994 ne Bukedde we yatandkira era ebbanga lyonna nga tutambulira wamu,” bwe yagambye.\nBukedde engeri gy’eyagala Obwakabaka, yagambye nti abantu baatuuka n’okulowooza nti lupapula lwa Mmengo. Yagambye nti ensobi zikolebwa kyokka Bukedde bw’akola ensobi yeetonda era waaliwo akaseera akaali akazibu, Kabushenga yajja ne yeetonda kubanga yakkirizza ensobi ye.\n“Entalo zonna tuzirwanye ne Bukedde okuva ku ttaka, Federo, Kampala okubeera mu Buganda , n’ebirala bingi tubiyiseemu ne Bukedde “Ttiimu ya Bukedde yatambula nange buli wamu ng’oyinza okulowooza bakozi b’ofiisi ya Katikkiro.\nKyokka mu byonna siyinza kwerabira mulimu gwe baakola nga tutegeka embaga ya Kabaka. Mu Kinyegenyege, ekyaliwo Bukedde yayongeramu ssupu olwo nange omulimu ne gunyanguyira” bwe yagambye.\nBukedde teyakoma awo yafulumya embaga ya Kabaka n’akatabo akenjawulo ‘magazine” era ne katunda nnyo. Yasiimye amawulire agayigiriza, agasomesa, agatuuka ku buli kitundu, agatumbudde embeera z’abantu.\n“Mwebale kukola okunoonyereza ku nsonga ez’enjawulo ze muwa abantu ku mikutu gyonna ate ne mugateeka ne ku mutimbagano ensi yonna n’egafuna. Twagala omukwano ogwo gwe mulina wakati wammwe ne Buganda mugukuume mukulaakulane emyaka gyonna.”\nBeti Kamya yagambye nti Bukedde erina obwangu era nga ye yasoose okufulumya ku ttivvi eggulire ly’okulondebwa kwa Ssaabalabirizi omuggya Stephen Kazimba Mugalu nga yaakalangirirwa. “Bukedde tawalana, bw’okola ebirungi ekuwaana era n’ebiraga abantu, kyokka bw’okola ebikyamu era ebiraga abantu mu ngeri gye bibeera bibaddemu.\nOmulimu gwa bannamawulire tegusaana kuyisibwamu maaso kubanga batereeza ebintu bingi,” bwe yagambye. Ku lwa Gavumenti, yasiimye Bukedde okubuulirira abantu wadde ng’oluusi bibeera bikoona Gavumenti kyokka wadde Gavumenti erulinamu emigabo teyeeyingiza mu mirimu gya Bukedde ne New Vision.\nGeoffrey Kulubya, omukuhhanya wa Bukedde yagambye nti mu kiseera kino Bukedde lwe lupapula olusinga zonna mu Uganda okusomebwa n’okutunda.\nBukedde yeebaza olw’ekisa kya Katonda ekibaddewo mu kuwa ebirowoozo ebipya mwaka ku mwaka.\nObuwanguzi bwa Bukedde, buwanguzi bwa Munnayuganda okuyisaamu eddoboozi lye n’awulirwa.\nObuwanguzi bwa Bukedde yabwogeddeko ng’obw’olulimi Oluganda n’ennimi ennansi era nga bubadde buwanguzi bwa bizinensi z’abantu baffe.\nRev. Fr. Denis Ssebunnya Kizito eyakiikiridde Eklezia Katolika yakuutidde abakozi bulijjo okusigala ku nnono z’amawulire nga bawabdiika amawulire amatuufu, agalimu obwenkanya, obwerufu era nga bafaayo.\nYatenderezza enkolagana ennungi eriwo wakati wa Eklezia ne Bukedde n’asabira buli kitongole kya Vision Group kyongere okukula ku lw’obulungi bw’eggwanga.\nHaji Nsereko Mutumba, omwogezi wa Uganda Muslim Suprem Council eyayogedde ku Lwobusiraamu yasiimye Bukedde okusoosowaza ensonga z’obusiraamu bwe baateekawo omuko gw’Obusiraamu buli Lwakutaano ate nga mu kisiibo bawaayo omuko buli lunaku.\nEby’obulamu, eby’obusuubuzi, emizannyo yabyogeddemu ng’ebimu ku biganyuddwa ekinene olwa Bukedde.


Yeremiya 25 | Bayibuli ey'Oku Mukutu Gwaffe Ogwa Intaneeti | New World Translation\nYakuwa alina ky’avunaana amawanga (1-38)\nAmawanga ga kuweereza Babulooni emyaka 70 (11)\nEkikopo ky’omwenge gw’obusungu bwa Yakuwa (15)\nAkabi kava ku ggwanga erimu okudda ku ddala (32)\nAbo abattibwa Yakuwa (33)\n25 Mu mwaka ogw’okuna ogw’obufuzi bwa Yekoyakimu+ kabaka wa Yuda, mutabani wa Yosiya, ekigambo ekikwata ku bantu bonna ab’omu Yuda kyajjira Yeremiya, era ng’ogwo gwe gwali omwaka ogusooka ogw’obufuzi bwa Kabaka Nebukadduneeza* owa Babulooni. 2 Bino nnabbi Yeremiya bye yayogera ebikwata ku bantu* bonna ab’omu Yuda n’abantu bonna ab’omu Yerusaalemi: 3 “Okuva mu mwaka ogw’ekkumi n’esatu ogw’obufuzi bwa Kabaka Yosiya+ owa Yuda, mutabani wa Amoni, okutuusa leero, gye myaka 23, Yakuwa abadde ayogera nange, era nange mbabuulidde enfunda n’enfunda,* naye ne mutawuliriza.+ 4 Era Yakuwa yabatumira abaweereza be bonna bannabbi, ng’abatuma enfunda n’enfunda,* naye ne mutawuliriza era ne mutatega kutu kuwulira.+ 5 Babaddenga babagamba nti, ‘Buli omu ku mmwe ave mu makubo ge amabi era aleke ebikolwa bye ebibi;+ olwo ensi Yakuwa gye yabawa edda mmwe ne bajjajjammwe mujja kweyongera okugibeeramu ekiseera kiwanvu. 6 Temugoberera bakatonda balala, era temubaweereza wadde okubavunnamira. Temunnyiiza nga mwekolera ebifaananyi, nneme okubabonereza.’ 7 “‘Naye temwampuliriza,’ Yakuwa bw’agamba, ‘wabula mwakola ebifaananyi ne munnyiiza, ne mwereetako akabi.’+ 8 “N’olwekyo bw’ati Yakuwa ow’eggye bw’agamba, ‘“Olw’okuba temwagondera bigambo byange, 9 ŋŋenda kutumya ab’amawanga gonna ag’ebukiikakkono,”+ Yakuwa bw’agamba, “n’omuweereza wange+ Kabaka Nebukadduneeza* owa Babulooni, era nja kubaleeta balwanyise ensi eno,+ n’abagibeeramu bonna, n’amawanga gonna agabeetoolodde.+ Nja kubazikiriza era mbafuule ekintu eky’entiisa era eky’okufuuyira oluwa, era mbafuule amatongo ag’olubeerera. 10 Nja kusirisa mu byo eddoboozi ly’okujaguza n’ery’okusanyuka,+ eddoboozi ly’omugole omusajja n’ery’omugole omukazi,+ era n’eddoboozi ly’okusa kw’olubengo, era nja kuggyawo ekitangaala ky’ettaala. 11 Ensi eno yonna ejja kufuuka matongo era ekintu eky’entiisa, era amawanga ago gajja kuweereza kabaka wa Babulooni okumala emyaka 70.”’+ 12 “‘Naye emyaka 70 bwe giriggwaako,+ ndisasula* kabaka wa Babulooni n’eggwanga eryo olw’ensobi zaabwe,’+ Yakuwa bw’agamba, ‘era ensi y’Abakaludaaya ndigifuula matongo emirembe n’emirembe.+ 13 Ensi eyo ndigireetako ebigambo byange byonna bye nnagyogerako, ebyo byonna Yeremiya bye yalagula ku mawanga gonna ebiwandiikiddwa mu kitabo kino. 14 Amawanga mangi ne bakabaka ab’amaanyi+ balibafuula baddu,+ era amawanga ago ndigasasula okusinziira ku mirimu gyago ne ku ebyo bye gaakola n’emikono gyago.’”+ 15 Bw’ati Yakuwa Katonda wa Isirayiri bwe yaŋŋamba: “Ggya mu mukono gwange ekikopo kino eky’omwenge ogw’obusungu bwange, onywese amawanga gonna gye nnaakutuma. 16 Bajja kunywa batagale era babe ng’abalalu olw’ekitala kye nnaasindika mu bo.”+ 17 Awo ne nzigya ekikopo mu mukono gwa Yakuwa ne nnywesa amawanga gonna Yakuwa gye yantuma,+ 18 nga ntandikira ku Yerusaalemi n’ebibuga bya Yuda,+ ne bakabaka baamu n’abaami baamu, bifuuke amatongo, ekintu eky’entiisa, ekintu eky’okufuuyira oluwa, era ekikolimo,+ nga bwe kiri leero; 19 oluvannyuma nnanywesa Falaawo kabaka wa Misiri n’abaweereza be, abaami be, n’abantu be bonna,+ 20 n’abagwira bonna ababeera mu nsi eyo; bakabaka bonna ab’omu nsi y’e Uzzi; bakabaka bonna ab’omu nsi y’Abafirisuuti;+ Asukulooni,+ Gaaza, Ekulooni, n’abaali basigaddewo mu Asudodi; 21 Edomu,+ Mowaabu,+ n’Abaamoni;+ 22 bakabaka bonna ab’e Ttuulo, bakabaka bonna ab’e Sidoni,+ ne bakabaka b’ekizinga ekiri mu nnyanja; 23 Dedani,+ Tema, Buzi, n’abo bonna abasalako kakoba waabwe;+ 24 bakabaka bonna ab’Abawalabu+ ne bakabaka bonna ab’abagwira ababeera mu ddungu; 25 bakabaka bonna ab’e Zimuli,+ ne bakabaka bonna ab’e Eramu, ne bakabaka bonna ab’Abameedi;+ 26 ne bakabaka bonna ab’ebukiikakkono ab’okumpi n’ewala, omu ku omu, n’obwakabaka obulala bwonna obuli ku nsi; kabaka wa Sesaki*+ y’alibaddirira okunywa. 27 “Ate era ojja kubagamba nti, ‘Bw’ati Yakuwa ow’eggye, Katonda wa Isirayiri, bw’agamba: “Munywe mutamiire, museseme era mugwe eri mube nga temusobola kusituka+ olw’ekitala kye ŋŋenda okusindika mu mmwe.”’ 28 Bwe banaagaana okuggya ekikopo mu mukono gwo okunywa, ojja kubagamba nti, ‘Bw’ati Yakuwa ow’eggye bw’agamba: “Muteekwa okukinywa! 29 Kubanga laba! bwe kiba nti akabi ŋŋenda kusooka kukatuusa ku kibuga ekiyitibwa erinnya lyange,+ mmwe muyinza obutabonerezebwa?”’+ “‘Muteekwa okubonerezebwa, olw’okuba ŋŋenda kuyita ekitala kijje ku abo bonna ababeera ku nsi,’ bw’ayogera Yakuwa ow’eggye. 30 “Era oli wa kulangirira ebigambo bino byonna gye bali obagambe nti,‘Yakuwa ajja kuwuluguma ng’ayima waggulu,Era ajja kwogerera mu kifo ekitukuvu mw’abeera eddoboozi lye liwulirwe. Ajja kuwulugumira ekifo kye eky’oku nsi eky’enkalakkalira. Ng’aleekaana ng’abo abasogola omwenge,Ajja kuyimba oluyimba olw’obuwanguzi ng’alwolekeza abo bonna ababeera ku nsi.’ 31 ‘Eddoboozi lijja kuwulirwa okutuuka ku nkomerero y’ensi,Kubanga Yakuwa alina enkaayana n’amawanga. Ye kennyini ajja kusalira abantu bonna omusango.+ Era ababi ajja kubatta n’ekitala,’ bw’ayogera Yakuwa. 32 Bw’ati Yakuwa ow’eggye bw’agamba: ‘Laba! Akabi kalanda nga kava ku ggwanga erimu nga kagenda ku ggwanga eddala,+Era embuyaga ey’amaanyi ejja kukunta ng’eva mu bitundu by’ensi ebisingayo okuba eby’ewala.+ 33 “‘Era n’abo Yakuwa b’alitta ku lunaku olwo baliba mu nsi yonna. Tebalikungubagirwa, wadde okukuŋŋaanyizibwa, wadde okuziikibwa. Baliba ng’obusa ku ttaka.’ 34 Mukube ebiwoobe mmwe abasumba, era muleekaane! Mwevulunge mu vvu mmwe ab’ebitiibwa ab’omu kisibo,Kubanga ekiseera kyammwe eky’okuttibwa n’okusaasaana kituuse,Era mujja kugwa mwatikeyatike ng’ekibya eky’omuwendo! 35 Abasumba tebalina wa kuddukira,Era ab’ebitiibwa ab’omu kisibo tebajja kuwonawo. 36 Wulira! Abasumba bakaabaN’ab’ebitiibwa ab’omu kisibo bakuba ebiwoobe,Olw’okuba Yakuwa asaanyaawo amalundiro gaabwe. 37 N’ebifo eby’okubeeramu ebyalingamu emirembe tebikyalimu bulamuOlw’obusungu bwa Yakuwa obubuubuuka. 38 Okufaananako empologoma envubuka,+ naye avuddeyo mu kifo gy’abeera,Kubanga ensi yaabwe efuuse ekintu eky’entiisaOlw’ekitala ekikambweN’olw’obusungu bwe obubuubuuka.”\n^ Era kiyinza okuvvuunulwa, “n’abazimbi b’ebigo.”\n^ Obut., “mbaddenga nkeera ne njogera nammwe.”\n^ Obut., “ng’akeera n’atuma.”\n^ Oba, “ndibonereza.”


Bukedde Online - Bugingo ennyumba gye yazimbidde Suzan emwogezza ebikankana: Omugabi eyeeseera aba mukodo, siyinza kubeera mu ffumbiro ne nkaaba enjala'\nBugingo ennyumba gye yazimbidde Suzan emwogezza ebikankana: Omugabi eyeeseera aba mukodo, siyinza kubeera mu ffumbiro ne nkaaba enjala'\nOMUSUMBA Aloysius Bugingo akudaalidde abantu ababadde balowooza nti, enju ye gaggadde gy’azimbira omugole Susan Makula Nantaba yakozesezza ku ssente z’ekkanisa n’abakontola nti ebigambo tebimuyigula ttama, ennyumba ya Suzan akyayongera okugissaako obutitimbe bwa ssente n’agamba nti bw’enaggwa, beeruma batuuse okwetta kubanga egenda kubeera galikwoleka.\nBugingo yabadde mu kusaba ku Ssande mu kkanisa ye eya House Of Prayer Ministries International e Makerere n’ategeeza nti abo aboogera bajja kwogerera bakoowe kubanga ye yamalayo, Katonda yamuweesa emikono ebiri wadde ng’e Masaka yaviirayo ku loole ey’ekika kya Ifa.\nWadde kaabadde kaseera ka kubuulira njiri, Bugingo teyajulizza Bayibuli oba okuggyayo ekyawandikibwa kyonna wabula yatutte ebiseera nga yeewaana nga bwe yazimbye ennyumba Obuganda bulamba n’agamba abagoberezi be nti, aboogerera ennyumba ,tebannalaba kiri munda kubanga eddiiro lyokka lyenkana ekisaawe ky’omupiira.\n“ Ekkanisa eno yonna nsobola okugikyaza mu nnyumba eyo gye mwalabye. Mukubire Mukama engalo ezaamaanyi kubanga nze yampadde. Abaganda bagamba omugabi teyeesera, nze siyinza kubeera mu ffumbiro ne nkaaba enjala”, Bugingo bwe yagambye.\nBugingo yayongeddeko nti abo bonna abeewuunya ennyumba ye naye abeewuunya oba nga baali balowooza nti omufumbi abeera mu kiyungu ate asobola okufa enjala n’agamba nti abo bonna bagenda kweyimbamu ogwa kabugu bwe banaddamu okugiraba mu mawulire ng’ewedde kubanga akimanyi nti amawulire gamulondoola era galina okugibalaga.\n“Oli wa ddembe okumpita kyonna ky’oyagala oba mubbi, oba malaaya, oba mulimba naye ky’olina okumanya nze siri mubbi wabula Katonda yampeesa emikono ebiri ye ani yakugamba nti omuntu abeera mu kiyungu asobola okusula enjala? Ate n’Abaganda bagamba nti, omugabi teyeeseera bwe yeeseera abeera wa ntondo”, Bugingo obwedda alinga eyeewozaako wakati mu nduulu okuva mu bagoberezi.\nYayongedde nti aludde ng’akubiriza abantu okuzimba ennyumba bave mu bupangisa era yakulemberamu kampeyinni y’okukubiriza abantu okuzimba gye yatuuma ‘Operation Build the House’ era abasinga bazimba kati baali balowooza nti akubiriza abantu kuzimba nga ye tazimba .\n“Mwali mwagala mbasabire muzimbe zi kalina nga nze sirinaamu yange, nze sibuulira bye sisobola kukola tebakulimba sibangako musiru ate ku ssente za Pentagon siggyangako wadde ekikumu kubanga ssi nze assaako emikono mu kuggyayo ssente zino era tetutoolangako wadde n’ekikumi”, Bugingo obwedda bw’akakasa abagoberezi be wakati mu nduulu.\nWabula abamu ku bagoberezi beebuuza ssente gy’aziggya kubanga tebamanyiiyo bizinensi yonna gy’akola era ssente ateekwa okuba ng’aziggya mu kkanisa n’eby’ekkanisa nga laadiyo de ttivvi.\nEra baagala ajjukire nti ku ssente ezisondebwa mu kkanisa mwe mwava ggoloofa gy’abadde asulamu mne Teddy nga kiba kikyamu okugamba nti abadde talina nnyumba egya mu Paasita waabwe.\nBugingo yagambye nti yasalawo okuva e Kampala mu mugotteko agende e Namayumba mu kitundu ekyesudde Kampala kubanga yo ettaka likyali lya layisi ate wanene era enyumba bw’eneeba ewedde ajja kuba asobola okukyalizaayo abantu abatuula mu kkanisa ye nga bagyamu bulungi.\nABAGOBEREZI BAMUSONDEDDE EZA LANGI N’AMADIRISA\nWakati mu kwewaana n’okuvuma abaakuba ennyumba ye ebifaananyi ne babiraga mu mawulire, Bugingo yategeezezza nga bwe yeetaaga ssente ezigiggala n’okukuba langi n’abasaba bamusondere era yabadde tannakiggya mu kamwa abagoberezi ne batandika okumuyiira ssente ng’eno ye bw’akuba enduulu n’okuyimba obuyimba obullumya nga; ‘Ani yaabagamba yeeee, nti abaana ba Yesu mubasobola yeeee, musobola bali ab’omu kyalo yeeee, abambala empale ez’ebiwujjo, bakira ayimba ennyimba zino ng’abantu beeyongeera kuleeta ssente era yabalagidde baazisuule awo ku kituuti n’ategeeza nga enkya bw’agenda okuyita abazimbi bamalirize .


Bukedde Online - Pulezidenti asasulidde Moze Radio ssente z'eddwaaliro\nOgwa Bryan White okukuba omusuubuzi amasas...\nPULEZIDENTI Yoweri Kaguta Museveni awaddeyo obukadde 30 okujjanjaba omuyimbi wa Goodyfe Moze Radio.\nSsente zino zigattiddwa ku bukadde 25 ezasoose okuweebwayo omugagga Bryan White eyakyalira Moze mu ddwaaliro lya Case Hospital ku Lwokutaano lwa wiiki ewedde. Waliwo n'abantu abalala ssekinnoomu abazze bamudduukirira.\nSsaabavvulu Balaam Barugahara omu ku baatuukiridde amaka g’Obwapulezidenti nga banoonya ssente z'okujjanjaba Moze yategeezezza nga ssente zino bwe zasindikiddwa butereevu ku akawunta ya Case Hospital.\n“Ekikwata ku ssente z'okujjanjaba Moze tetuli bubi nnyo wadde nga tukyetaaga endala kuba twabalirira obukadde 70, ate nga zikyayinza okusingawo.\nEkisinga obukulu kya kusabira Moze okulaba ng'adda engulu kuba embeera ye tennaba kutereera," Barugahara bwe yategeezezza.\nObuyambi bwa Pulezidenti bwacamudde abawagizi ba Moze n’abamu ku bayimbi era Catherine Kusaasira yategeezezza nti Pulezidenti kyakoze kirungi obuteerabira Moze kuba y'omu ku baayimba ‘Tubonga naawe’ oluyimba lwa NRM ne ku nkuhhaana za Pulezidenti bwe yali anoonya akalulu.\nKu Mmande embeera ya Moze Radio (Moses Nakintije Ssekibogo) yazzeemu okutabuka oluvannyuma lw’okufuna ‘yinfekisoni’ eyaleese ebiwundu ku mutwe gwe okusajjuka era abasawo ne baddamu okugaana abantu okugenda mu kasenge mw’ajjanjabirwa.\nWabula Balaam eggulo yategeezezza nti wadde yabadde tannaba kufunawo njawulo yamaanyi, lipoota abasawo gye baasembyeyo okubawa yabadde eraga nti buli kimu kijja kuba bulungi singa tewabawo bantu bamutaataaganya.


Omumyuka Wo’mukubiriza wa Palamenti Jacob Oulanya Alabudde kukye Kkomo ku Myaka Dembe FM 90.4\nOmumyuka Wo’mukubiriza wa Palamenti Jacob Oulanya Alabudde kukye Kkomo ku Myaka\nBya Sam Ssebuliba\nOmumyuka womukubiriza wolukiiko lwe gwanga Jacob Oulanyah alabudde ababaka ba NRM abaseesa mu kyokujja ekkomo ku myaka egyomukulembeze we gwanga, ngagambye nti bwebinabakyukira nga bino byebabunya ngekiri bifunye okuwakanyizibwa okuva mu bantu, palamenti ssi yanavunanyizibwa.\nOulanyah okukola okulabula kuno, kidiridde omubaka wa munispaali eye Mukono Betty Nambooze, okuvaayo nabuuza obanga ddala ennongosererza mu ssemateeka ku kawayiro ake 102b zayanjuddwa olwebigambo ebyatandise okuyitingana.\nWano Oulanyah agambye nti, ensonga zino tezinayanjulwa mu lukiiko lwe gwanga lwe gwanga olukulu, era nalabula ababibungeesa babigendeko mpola.\nKakati abamu ku babaka abawakanya bino nabob agenda beyongera.\nAbakiise bapalamenti abekibiina kya DP okuli omubaka we Mukono Betty Nambooze, owa Lubaga North Moses Kasibante nabo bavuddeyo okwogera ku bigambo bino.\nBano bagambye nti kino ssi kyekikulu ennyo ekyetaaga okuwa obudde, mu kaseera kano.\nAbabaka ba palamenti abawakanya ekyokujja ekkomo ku myaka gyomukulembeze we gwanga mu NRM, basabye bannadiini, nabakulembeze abe nonno okubegattako mu kulwanyisa, ekikolobero kyebaluka okukola ku ssemateeka we gwanga.\nBwabadde ngayanukula ku byatukiddwako olunnaku lwe ggulo mu kabondo kekibiina kya NRM, omubaka owa Kampala Central Muhamad Nsereko agambye nti wadde waliwo abolubttu abagala bino, naye abakulembeze abalala bangi gyebali abalina okuvaayo balwane masajja, tebasirika.\nAgambye nti obumu bwetagisa nga bwegwali ku bbago lyobufumbo, nga bwekiiri nekubye ttaka.